Ўзбекистон ОИТВ тез тарқалаëтган юрт\n14 май 2021, Тошкент вақти: 13:24\nМинтақадаги қўшнилари ўз аҳолисини ОИТВ ва ОИТС таҳликасидан огоҳлантириб¸ ҳушëрликни кучайтираëтган бир кезда¸ Ўзбекистон расмийлари муаммо борлигини инкор этишга уринмоқдалар.\nБу ҳақда БМТ¸ қолаверса мустақил мутахассислар бонг ураëтганига қарамай¸ Ўзбекистон ҳукумати ойни этак билан ëпишга уринмоқда.\nЎтган ойда Наманганда 40дан ортиқ болага Oдам Иммун Тақчиллиги Вируси юқтирилгани ҳақидаги хабарлар халқаро майдонда ҳам жиддий ташвишларга сабаб бўлди.\nЎзбекистон ҳукумати бу воқеани расман тасдиқламаган бўлсада, вазиятдан яхши хабадор кишилар Озодлик билан суҳбатда тафсилотларни гапириб берди.\nМаълум бўлишича, Намангандаги касалхонада ўнлаб кишиларга ОИТВнинг юқишига муолажа пайтида йўл қўйилган хатолик сабаб бўлган.\nБМТнинг ОИТСга қарши идораси маълумотларига кўра, Ўзбекистон бугунги кунда ОИТВ/ОИТС муаммосининг тарқалиш суръати бўйича дунёда етакчи давлатлардан ҳисобланади.\n“Улар мунтазам назоратда туради. Маълумотни раҳбаримиз беради. Нимадан юққанлиги маълуммас ҳозир”.\nОзодлик билан суҳбатлашган Наманган вилоят соғлиқни сақлаш бошқармаси ва ОИТС маркази ходимлари вилоятдаги касалхоналардан бирида 40дан ортиқ болага одам иммун-тақчиллиги вируси юқтирилганини тасдиқлаган эди.\nВоқеа рўй берганини Наманган вилоят ОИТС маркази ходимлари ҳам тасдиқлашган.\nБу ҳақда Озодликка изоҳ берган Ўзбекистон Бош прокуратураси матбуот хизмати раҳбари Светлана Ортиқова Наманганда ОИТВнинг оммавий юқтирилганига оид хабарларни рад қилди.\nАйни пайтда, Ўзбекистон соғлиқни сақлаш вазирлигининг ОИТВ муаммоларига оид лойиҳа ва дастурлари учун катта грант ажратган Глобал жамғарма вакили Намангандаги воқеадан хабари борлигини айтди.\nГлобал жамғарманинг Ўзбекистонда 24 миллион АҚШ долларига тенг грант лойиҳаларини назорат қиладиган ходими Валерий Чернявский гапиради.\n- Ҳа, бу ҳақда менга Глобал жамғарманинг грантини оладиган асосий ташкилот ходимларидан бири гапириб берди. Афсуски, бу ҳолат кутилган эди, чунки хабарингиз бор, 2006-2007 йилларда қўшни Қозоғистон ва Қирғизистонда ҳам худди шундай воқеалар рўй берди.\nЎзбекистондаги воқеага келсак, билишимча¸ ўнлаб болаларга Одам Иммун Тақчиллиги Вируси юқтирилган. Бунда 24 билан 82 орасидаги турли рақамлар айтиляпти. Лекин асосий гап бундамас, чунки касалланган ҳар бир киши, айниқса¸ ёш болага бу касалликнинг юқтирилиши оилалар бошига тушга катта кулфатдир.\nОзодлик билан суҳбат фурсатидан фойдаланиб, уларга биз бу ҳолатдан чуқур ташвишда эканимиз ва ОИТВ ҳукм эмаслиги, дунёда миллионлаб одам бу касаллик билан оддий ҳаёт кечираётганини айтмоқчиман.\nҲозирги вазиятда асосий қилинадиган иш бу беморлар билан бир муассасада даволанган одамларни топиб, уларни ҳам текширишдир. Шунингдек, ОИТВнинг оммавий юқтирилишига нима олиб келганини аниқлаш керак, - дейди Глоба жамғарма вакили.\n- Қозоғистон ва Қирғизистондаги воқеаларда текширувлар жуда юқори савияда ўтказилди. Агар ўзбекистонлик шифокорлар Қозоғистон ва Қирғизистондаги ҳамкасбларига мурожаат қилишганда, менимча, улар тажрибали мутахассисларни ёрдамга юборган бўларди. Афсуски, ҳозирча бундай бўлаётгани йўқ.\nЎзбекистон томонининг ҳаракатларини баҳолаш қийин, лекин Қозоғистон ва Қирғизистон тажрибаларидан келиб чиқиб, бир нарсани айтишим мумкин, бундай ҳолларда соғлиқни сақлаш ва бошқа мутасадди идоралар тажрибали мутахассисларни қанчалик тезроқ жалб этса, касаллик янада тарқалишининг олди шунчалик тезроқ олинади.\nЧунки агар эпидемиянинг сабаби, манбаси, у кимдан юққани тезроқ аниқланмаса, воқеанинг яна такрорланиши эҳтимоли сақланиб қолаверади¸ дейди Глобал жамғарма расмийси Чернявский.\n- БМТнинг ОИТСга қарши кураш идорасининг 2007 йилги ҳисоботи¸ Ўзбекистонда касаллик тарқалиш суръатлари дунё бўйича энг юқорилардан бири эканини аниқ кўрсатди. Бунинг кўплаб сабаблари бор, бу ҳақда аввал ҳам кўп гапирганмиз.\nАсосий омиллардан бири сифатида Ўзбекистоннинг Афғонистондан Россия ва Ғарбий Европага олиб ўтиладиган наркотиклар учун асосий йўналиш бўлиб қолаётганини қайд этиш мумкин. Лекин, Ўзбекистон ҳукуматининг вазият жиддий эканини тўғри тушунаётганини ҳам алоҳида қайд этиш керак.\nМасалан¸ бугунги кунда Марказий Осиё бўйича анти-ретровирус препаратлари билан ОИТВдан даволанаётганлар сони икки ярим минг кишини ташкил қилса, уларнинг бир ярим мингги Ўзбекистонга тўғри келади, дейди Чернявский.\nОдам Иммунитет Тақчиллиги Вируси ҳақида қисқа маълумот.\nБу вирус қонга тушгач, охир-оқибат орттирилган иммунитет синдромига айланади. Бу синдром эса, беморни бошқа кўплаб касалликларга мойил қилиб қўяди ва организмнинг касалликлар билан курашиш қобилиятини мутлақ ишдан чиқаради. Оқибатда, бемор ўша касалликлардан нобуд бўлади.


Конституциявий суд Бакиев ғалабаси тан олди\n30 ноябр 2020, Тошкент вақти: 22:40\nҚирғизистон Конституциявий суди 23 июл кунги президентлик сайлови мамлакат қонунчилигига муфовиқ тарзда ўтказилганини маълум қилди.\nҚирғизистон МСК раиси Дамир Лисовский сайлов давомида қонунбузарчиликлар қайд этилганига оид берилган шикоят аризалари ўрганиш учун ҳуқуқни муҳофаза қилиш органларига юборилганини билдирди.\nСайлов расмий натижаларига кўра, мамлакат жорий президенти Қурмонбек Бакиев қарийб 76 фоиз овоз тўплаб, сайловда ғолиб чиққан. Бакиевни қасамёдга келтириш маросими 2 август куни бўлиб ўтади.\nМухолифат эса сайлов натижаларини тан олишдан бош тортмоқда.\nЕХҲТнинг кузатувчилар миссияси 23 июл кунги президентлик сайлови халқаро талабларга мос ўтмаганини танқид қилди.


Тошкент вилояти Бекобод туманининг Зафар қўрғонидаги сауналардан бирида 16 яшар коллеж ва мактаб ўқувчиси якшанба куни газдан димиқиб ўлди. Воқеа гувоҳларининг айтишларича, қувурдан газнинг сизиб чиқиши оқибатида саунада ювинаётган болалар заҳарланган.\n30 ноябрь куни содир бўлган бу воқеа ҳақида зафарлик манба 4 декабрь куни Озодликка хабар берди:\n- Икки бола ҳалок бўлди. Бири Далварзин маиший касб-ҳунар коллежининг биринчи курс ўқувчиси Жавоҳир Аҳмаджонов, иккинчиси 7-мактабнинг 9-синф ўқувчиси Достон Рустамов. Бу икки бола ўртоқ бўлган, якшанба куни кечқурун чўмилгани саунага борган. Айтишларича, сауна ичига қаердандир газ сизиб кирган ва иккиси ҳам ўша жойда ўлиб қолган, дейди манба.\nИсми сир қолишини сўраган 7-мактаб ўқитувчисининг айтишича, Достон Рустамов спортчи бола бўлган:\n- Рустам спортсмен, ғайратли ва аълочи ўқувчимиз эди. Коллеж ўқувчиси Жавоҳирнинг уйи ўша саунага яқин экан. Бу хусусий сауна, на бир сауна деган ёзуви бор, на бир белгиси. Кўпчилик шу жойда сауна борлигини ҳам билмас экан. Саунада бошқа одам ўша пайтда бўлганми ёки йўқ, бу саволга жавоб тополмаяпмиз. Айтишларича, укаси саунадан келавермагач акаси қидириб борган. Сауна хонасини ичкаридан қулфлаб олишган экан. Чақирса жавоб бермасмиш, кейин эшикни бузиб киришса иккаласи ҳам ўлиб ётганмиш, дейди ўқитувчи.\nБекобод тумани прокуратураси ўқувчиларнинг ўлими юзасидан сауна эгасига нисбатан жиноят иши очган. Бироқ прокуратурадан бу ҳақда батафсил маълумот олишнинг имкони бўлмади.\nБекобод туман Шошилинч тиббий ёрдам маркази навбатчиси, болалар ўлимига газдан заҳарланиш сабаб бўлганини билдирди.\nБулунғурда ҳам ëш оила ис газидан бўғилиб ўлди\nАйни пайтда¸ Озодликка 4 декабрь куни етиб келган бошқа бир хабарга кўра¸ якшанба куни Самарқанднинг Булунғур туманидаги икки қаватлик уйда яшаган ëш эр-хотин пропан газ баллонидан сизиб чиққан ис гази оқибатида нобуд бўлган.\nОзодлик манбаларига кўра¸ эгизак фарзандга ҳомиладор бўлган келинчак ва унинг эри ўлимидан уч кунгача ҳеч ким хабар топмаган; яқинлари иккинчи қаватдаги квартира деразасини синдириб кириб¸ қотиб қолган жасадларни топишган.\nËш оила кеча давф этилган¸ бу фожиа техника хавфсизлиги қоидаларини бузиш оқибатида рўй берди¸ дея таснифланган.\nЎзбекистон ҳукумати Хитойга сотилаëтган газ ҳажмини муттасил кўпайтириб бораëтган айни пайтда¸ мамлакатнинг аксар туман ва қишлоқ ҳудудлари табиий газдан мутлақ узиб қўйилган.\nОқибатда оддий аҳоли исиниш учун Хитойдан келаëтган турли қўлбола ускуналар¸ хусусан¸ қўлбола газ баллонларига жойланган газдан фойдаланишга мажбур қолмоқда.\nҚурбонлар рўйхати ошмоқда\nЎзбекистонда газ таъминотидаги узилишлар ва бу узилишлардан сўнг газнинг қачон келиши ҳақида аҳолининг олдиндан огоҳлантирилмаслиги оқибатида нохуш ҳодисалар кўп содир бўлади.\nЖумладан, жорий йилнинг 19 октябрида Самарқанд вилояти Қўшработ туманининг Булоқбоши массивида истиқомат қилган Ёлғош Қўчқоров ва унинг хотини газ исидан димиқиб нобуд бўлди. Воқеа гувоҳларининг айтишларича, печга уланган газ кечаси ўчиб қолган ва тунда қайта узатиш бошланганда ис гази бутун уйга тарқаган ва уйқуда ëтган хонадон эгалари нобуд бўлган.\nШунингдек¸ Самарқанд вилояти Самарқанд туманидаги Равонак қишлоғида яшовчи ёш эр-хотин ва уларнинг икки гўдаги маиший газ баллонидан газ сизиб чиққани оқибатида заҳарланиб ўлган эди.


Дани Себальос: "Реал" мени сотиб юборишини хоҳламайман\n29 июнь, 2019, 10:30 195\nУ янги мавсумда ўзини кўрсатишга ваъда бермоқда.\nМадриднинг "Реал" клуби ярим ҳимоячиси Дани Себальос жамоадан кетишни хоҳламаслигини айтди.\n“Реал” мени сотиб юбормаслигини истайман. Мен жамоа учун муҳим футболчи бўлишни хоҳлайман. Янги мавсумда ўзимнинг энг зўр ўйинларимни кўрсатишимга ишонаман”, - дейди 22 ёшли футболчи.\nЭслатиб ўтамиз, бундан аввалроқ Себальос ҳамда бош мураббий Зинедин Зидан ўртасида можаро келиб чиққани ва бунинг ортидан франциялик мутахассис уни янги мавсумда жамоада кўришни хоҳламаётгани ҳақида хабарлар тарқалган эди. Унга эса "Милан" ва "Тоттенхэм" харидор бўлаётган эди.\nМаълумот учун, Себальос ўтган мавсум “Реал” сафида жами 34та ўйинда майдонга тушди ва 3та гол ҳамда 2та голли узатмага муаллифлик қилишга эришди. Унинг клуб билан амалдаги шартномаси 2023 йилга қадар имзоланган.\nYaxshi fudbolchi lekin


“45 йиллик мактаб орзуси” уйдирма бўлиб чиқди – Хоразм ХТБ — Minbar\n“45 йиллик мактаб орзуси” уйдирма бўлиб чиқди – Хоразм ХТБ\n19 май 21:47 3 дақиқада ўқийсиз Ё ҳаёт, ё мамот\nХоразм вилоят халқ таълими бошқармаси мутахассислари 17 май куни Озодлик радиоси ва BUGUNUZ телеграм каналида “45 йилдан буён янги мактаб орзуси билан яшаётган қишлоқ” ҳақидаги хабар ўрганиб чиққан.\nЎрганиш жараёнида қуйидагилар аниқланган:\nХива туманидаги 12-мактаб 1972 йил қурилган. 2013 йилда 432 млн. сўмга капитал реконструкция қилинган, 2017 йилда 50 млн., 2018 йилда 44 млн. сўмга мактаб том қисми шифер қилинган.\nМактаб 864 ўринли (видеотасвирдв 800 ўринли дейилган), бугунги кунда 1120 нафар ўқувчи таълим олади. Ўқувчилар сонига нисбатан ўқувчи қуввати 1.3 коэффициентни ташкил қилади ва бу СанПИН талабларига тўғри келади.\nМактаб Хива тумани Шомохулум қишлоғи “Варангзон” маҳалласида жойлашган ва шу маҳаллада яшовчи ўқувчиларга таълим-тарбия беради (видеотасвирда 2 та қишлоқдан 1120 нафар ўқувчи таълим олади дейилган). ХТБ изоҳига кўра, Сапча маҳалла эмас, халқ тилида айтиладиган кичик бир элат ёки ҳудуд.\n“Сапча” элати мактабдан 200 метр масофадан кейин бошланади. Энг чеккадаги (Фаоллар кўчаси 79-уй) хонадонгача бўлган масофа 2.5 км.ни ташкил қилади.\n“Сапча” элатидан 575 нафар ўқувчи мактабда ўқийди. “Сапча” элатидан қатнайдиган 575 нафар ўқувчининг 252 нафари 1-4-синфларда, 323 нафари 5-11-синфларда таҳсил олади.\n“Сапча” элатидан қатнайдиган 252 нафар 1-4-синф ўқувчиларининг уйларидан мактабгача бўлган энг узоқ масофа 0.1 км.дан 2.5 км.гача ҳисобланади.\n2-2.5 км.дан 57 нафар ўқувчи, 1-2 км.дан 97 нафар ўқувчи, 0-1 км.дан 98 нафар ўқувчи мактабга қатнайди. “Сапча” элатидан 4 км. узоқдан мактабга қатнаб ўқиётган бирорта ҳaм ўқувчи йўқ.\n“Варангзон” маҳалласи “Caпчa” элатидаги энг чеккада жойлашган, мактабга энг узоқ бўлган “Фаоллар” кўчаси 79-уйгача бўлган 2.5 км. масофанинг 2.1 км. масофаси шағал тош қопламали, 400 метр қисми тупроқ қатламли текис йўл ҳисобланади.\nВидеотасвирда ўзини Жавлон деб таништирган ўқувчининг уйигача бўлган масофа ўлчанганда 900 метрни ташкил этган. Жавлоннинг уйидан мактабгача оралиқ масофадаги йўлга шағал тош ётқизилган (видеотасвирда Жавлон мактабга 4 км.дан қатнайди дейилган).\nВидеотасвирда кўрсатилган кўприкдан “Сапча” элатининг болалари қатнамайди. Бу кўприк маҳаллий халқ томонидан мактабнинг спорт майдонига ўтиш учун қурилган. Мактаб ўқувчиларининг бу кўприкдан фойдаланишга эҳтиёжи йўқ. Ушбу кўприк мактабнинг асосий биносидан 100 м. узоқликда жойлашган.\n2018-2019 ўқув йилида 96 нафар ўқувчи 11-синфни битиради.\n2019-2020 ўқув йилидан 95 нафар ўқувчи 1-синфга қабул қилиниши кутилмоқда.\n2019-2024 йилларда ўқувчилар сони мактаб ёшидаги болалар ҳисобидан 1100-1200 нафар оралиғида бўлиши кутилмоқда.\n2000 йил 21 ноябрда Халқ таълими вазирлиги ва Республика СЭС томонидан тасдиқланган СанПИН талабларининг 2-боб 2.7-бандида 2- ва 3-тоифадаги қишлоқларда вояга етмаган ёшларнинг мактабга қатнашида уйидан мактабгача бўлган оралиқ масофа 4 км.дан ортиқ бўлмаслиги кўрсатилган.\nХива тумани “Варангзон” маҳалласи бугуни кунда 2-тоифага киради. “Сапча” элатининг энг чеккада жойлашган уйидан мактабгача оралиқ масофа 2.5 км. экани инобатга олинса, оралиқ масофа ва ўқувчи қуввати коэффициенти СанПИН талабларига жавоб беради, деб ҳисоблайди ХТБ.\nМутахассислар томонидан 2020-2022 йилларга мўлжалланган давлат дастури режасига 2021 йилда “Сапча” қишлоғининг узоқ масофадан қатновчи (187 нафар) ўқувчилар ва истиқболдаги болалар сони инобатга олиниб, 216 ўқувчи ўринга мўлжалланган янги мактаб қуриш режалаштирилган.\n"Юқоридагиларни инобатга олиб, ижтимоий тармоқларда ҳақиқатга тўғри келмайдиган хабарларни беришда холисликка эътибор қаратишингиз мақсадга мувофиқ бўлар эди", дея ХТБ ўз раддиясини якунлаган.


Африкада охирги 25 йил ичида чигиртканинг энг катта кўламли ёпирилиши кузатилмоқда – КУН УЗ\nГлавная / Жаҳон / Африкада охирги 25 йил ичида чигиртканинг энг катта кўламли ёпирилиши кузатилмоқда\nanvarj63 25.01.2020\tЖаҳон Comments Off on Африкада охирги 25 йил ичида чигиртканинг энг катта кўламли ёпирилиши кузатилмоқда 25 Показы\nАфрикадаги Сомали (Африка шохи) яримороли ҳамда яқин атрофдаги давлатлар ҳудудларида охирги 25 йил ичида чигиртканинг энг катта кўламли ёпирилиши кузатилмоқда. Бу ҳақда CNN телеканали хабар берди.\nТаъкидланишича, чигиртка ёпирилган ҳудудларда 19 млндан кўпроқ одам яшайди. Уларнинг озиқ-овқат хавфсизлиги мислсиз таҳдид остида қолмоқда. Ҳаётий муҳим экинлар буткул яксон бўлиши мумкин.\nЧўл чигирткаси ушбу минтақада ҳар доим ҳам кузатилмайди – унинг охирги ёпирилиши 2007 йилда кичикроқ кўламларда юз берган. Тахмин қилинишича, ҳашаротнинг тарқалишига 2019 йилдаги об-ҳаво ва иқлим шароитлари, жумладан октябрдан декабргача давом этган кучли ёмғирлар олиб келган.\nБМТнинг Озиқ-овқат ва қишлоқ хўжалиги ташкилоти (ФАО) маълумотларига кўра, бу вазият “энг ёмон ҳолатда” ўлат келтириб чиқариши мумкин. Ташкилотда таъкидланишича, чўл чигирткаси галалари узоқ вақт ҳавода қолиши ҳамда 130 км ва ундан кўпроқ масофани босиб ўтиши мумкин.\nЭкспертлар чигиртка галалари қўшни Уганда ва Жанубий Суданга миграция қилиши мумкинлигидан огоҳлантиришмоқда. Чигирткаларни йўқотиш учун ҳар куни ҳаводан пестицидлар пуркалмоқда.\nСомали яримороли ҳудудига асосан Сомали, қисман Эфиопия, Эритрея ва Жибути ҳудудлари киради.\nПред. Туркияда кучли зилзила юз берди\nСледующая Ла Лига. “Реал” сафарда “Вальядолид”ни енгиб, 1-ўринга чиқиб олди


Нураш ҳақида — У ким, бу нима — QOMUS.INFO\nQOMUS.INFO > Н ҳарфи > НУРАШ\nНУРАШ — атмосферанинг физик-кимёвий, ер ости ва ер усти сувлари ҳамда организмларнинг таъсирида ер юзидаги тог жинслари ва минералларнинг бузилиш ва емирилиш жараёни. Нурашнинг физик, кимёвий ва органик турлари маълум. Содир бўлиш муҳитига кўра, атмосфера ва сув ости Нураш фарқланади. Физик Нураш т-ранинг кескин ўзгариб туриши ва тог жинсларининг қуёш нуридан ҳар хил қизиши сабабли катта-кичик бўлакларга бўлинишидир. Бунда нураган тог жинсини ташкил этувчи минералларнинг кимёвий тар-киби деярли ўзгармайди. Тоғ жинсларида кўплаб ёрикларнинг бўлиши ва сувнинг музлаб қолиши физик Нурашни тезлаштиради. Сув музлаганда ҳажми кенгайиб, ёриқ деворларининг 1 см2 юзасига таъсир этган кучи 870 кг га етади. Бундай Нураш яланг тоғ жинсларида, баланд тоғларда йилнинг ҳамма фаслида содир бўлади. Натижада чақиқ жинслар уюми ҳосил бўлади. Емирилган жинслар заррачаларининг катталиги 0,01 мм гача етиши мумкин.\nКимёвий Нурашда тоғ жинсларининг кимёвий таркиби ўзгариб ер юзасида барқарор минераллар ҳосил бўлади. Тоғ жинслари ёрикларидаги эркин кислород, карбонат, сульфат ва органик кислоталарга бой бўлган сув оксидланиш ва қайтарилиш редукцияларига сабаб бўлади. Кимёвий Нураш натижасида турли тоғ жинслари, гиллар ҳосил бўлади.\nОрганик (биологик) Нураш ўсимлик ва организмларнинг тоғ жинсларига таъсири натижасида содир бўлади. Бунда ер юзасидаги ўсимликлар асосий омиллардан ҳисобланади. Ўсимликларнинг илдизи тоғ жинслари орасига ёриб кириб, уларни турли бўлакларга ажра-тади ва дарзларни кенгайтиради. Чириган илдизлардан кирган сув тоғ жинсларида музлаб, Нураш жараёнини тезлаштиради. Ердаги микроорганизмлар гил ва лёсс жинслари орасида кўп миқдорда ғоваклар ҳосил қилиб уларни еми-ради. Нураш жараёни натижасида турли чўкинди жинслар ва кўпгина фойдали қазилмалар (каолин, охра, ўтга чидамли тупроклар, қум, темир, алюминий, марганец, никель, кобальт, олтин, платина сочмалари ва б.) ҳосил бўлади.\nNext PostНУРЛИ ТОШ


Bloomberg: рубль курсининг нефтга боғлиқлиги 2003 йилдан бери максимум кўрсаткичига эришди\n07:30 / 01.09.2015\nНефть нархи ва рублнинг бошқа валюталарга нисбатан курси ўртасидаги боғлиқлик 2003 йилдан бери ўзининг максимум кўрсаткичига эришди, деб хабар бермоқда Bloomberg ахборот агентлиги.\nКўрсактичлар ўртасидаги боғлиқлик 82 фоизга етди ва яқин орада жуда юқори қийматда тўхтайди, деб таъкидламоқда агентлик. Нефть нархлари рубль курси динамикасини белгиловчи асосий омил бўлиб қолмоқда.\nНефть котировкаларининг пасайиши ортида рубль курси 4 ойдан бери пастламоқда. Август натижаларига кўра Brent нархи 6,4 фоизга камайгани ҳолда рубль АҚШ долларига нисбатан 8,1 фоизга ўз мавқеини йўқотди.\nСентябрь ойида рубль учун АҚШ ва Хитойдаги омиллар муҳим бўлиб қолади. АҚШ Федерал захира тизимининг қайта молиялаш ставкасини ошириши нефть нархларининг даражасига бевосита таъсир қилиши мумкин, чунки нефть котировкалари АҚШ долларига боғланган. Хитой иқтисодиётининг секинлашиши эса нефть талабига салбий таъсир кўрсатади.


ИСЛОМ БАРЧАМИЗНИКИ ЭМАСМИ? – 5 – «Ислом ота» жомеъ масжиди\nБош саҳифа/Мақолалар/ИСЛОМ БАРЧАМИЗНИКИ ЭМАСМИ? – 5\nНима иш қила олишимизни шу йўлда ўзимизни синаб қўриш билан бошласак бўлади. Бу йўлда бизнинг шуур ва завқу шавқимизни орттирадиган кишилар билан бирга ишлаб, улкан натижаларга эришишимиз мумкин. Бунда турли фитна ва ғаразли ташвиқотлари таъсирига тушиб қолмаслик чораларини ҳам кўришимиз керак.\nДинимиз равнақи учун бир бурчакда ўтириб эмас, ҳар бир олаётган нафасимизда ҳисса қўшишни мақсад қилиб олишимиз керак. Мол-мулкимиз билан, куч-қувватимиз билан, ҳеч бўлмаганда дуоларимиз билан ҳисса қўшайлик.\nФарзандларимизга яхши тарбия бериб, илм-маърифатли қилишимиз ҳам дин йўлида қўшган муносиб ҳиссамиздир. Тўй-маъракалар, тадбирлар, ҳордиқ олишимизу саёҳатларимизни ҳам динимиз билан чамбарчас олиб боришимиз мумкин.\nҚилишимиз керак бўлган жуда кўп иш бор. Ҳар бир ишнинг ўз мутахассиси ҳам бор. Барча инсонлар битта ишни қилишга мажбур эмас. Орамиздан кимдир ҳазрати Умар каби бўлиб, адолатга хизмат қилади, шижоатга тўлади. Яна кимдир ҳазрати Алий каби бўлиб, илмга шўнғийди, маърифат тарқатади. Кимдир ҳазрати Ҳассон каби бўлиб, шеърлари билан динимизга хизмат қилади. Яна кимдир қўлига супурги олиб, бир масжидни тозалайди. Кимдир эса мана шу ишларни қилаётганларнинг ҳожатини чиқаради.\nУхлаш ва ғафлатда бўлишдан бошқа ҳамма нарса бизга муносиб келаверади. Бзлмаса Аллоҳ бизга бу муборак Ислом юкини юкламас эди.


Сафдошимиздан айрилдик ва бу кун оғир кун бўлди « O'zbekiston ERK Demokratik Partiyasi\n04 May 2013 - 13:50\nСафдошимиз Бахтиёр ака Хамраев шу бугун тонгда бандаликни бажо келтирибдилар.\nИлоҳим жойларини Аллоҳнинг ўзи жаннатда ато этсин! Бу хабар юрагимга найзадек санчилди, кўзимдаги оқаётган ёшни тўхтата олмадим. Инсон ҳаёти ҳам худди шамга ўхшар экан. Лов этиб ёниб турган шам вақт ўтиши билан сўна бошлайди. Алол- оқибат, буткул ўчади. Бахтиёр ака Хамраевни жуда ҳам ҳурмат қилардим, гоҳ-гоҳида қўнғироқлашиб ҳам турардим. Бир куни қўнғироқ қилганимда, рахматли Бахтиёр ака менинг овозимни эшитиб, “23 кун бўлдики тушакга михландим, бирорта инсон ҳолимни сўраб қўнғироқ қилмади, биринчи бўлиб сиз телефон қилдингиз” – дегандилар.\nКасал инсон кимгадир илҳак бўлиб тўшакда ётади, буни албатта кўпчилик жуда яхши\nбилади. Бахтиёр ака кўпчиликни қўнғироқ қилишларини кутган эканлар. Оғриғни зўридан гаплашишга ҳам ҳоллари йуқдай бўлиб суҳбатлашгандилар. Аммо ўксиндилар ўшанда.\nМен Бахтиёр ака Ҳамраевнинг аҳволи тушунган ҳолда бирор йўл кўрсатишга ҳам урингандим.\nМана бугун бор инсон, эртага йуқ экан. Бу дунёда ҳаммамиз меҳмонмиз ва вақти-соатимиз етганида барчамиз бу дунёни тарк этишимизни яхши биламиз. Бу дунёга келиш билан кетишнинг фарқи бор албатта ва ҳамма гап инсоннинг қандай умр йўлини босиб ўтганлигида албатта. Марҳум Бахтиёр ака Ҳамраев шарафлик умр ўтказдилар ва энди барчамизни қалбимизда, хотираларимизда муҳрланиб қолдилар…\nБу кунда биз яна бир сафдошимиздан ажралдик ва бу кун биз учун оғир кун бўлди. Аллоҳдан эса ҳеч ким устун эмас ва Унинг берган умридан ортиқ яшашнинг ҳам иложи йуқ. Сафдошимиз Бахтиёр ака Ҳамраевнинг оила аьзоларига чуқур ҳамдардлигимни билдарман! Уларга мана шу оғир кунларда сабр-бардош тилаб қоламан. Аллоҳ Бахтиёр ака Ҳамраевнинг охиратини обод қилсин, жойларни жаннатда ато этсин!


Қўнғир айиқ овланиши бўйича соҳа олими хулоса берди | Qalampir.uz\nҚўнғир айиқ овланиши бўйича соҳа олими хулоса берди\nЖамият\t18 Май 19:00 10399\nХабарингиз бор, жорий йилнинг 12 май куни Бўстонлиқ туманида россиялик овчи Евгений Широков томонидан камёб қўнғир айиқ отиб ўлдирилгани ҳақида хабарлар тарқалди. Мазкур ҳолат акс этган суратлар ижтимоий тармоқларда тарқалди ва аҳоли норозилигига сабаб бўлди. Кимдир Қизил китобга киритилган қўнғир айиқнинг отилишини ноқонуний деса, яна кимдир бу каби овчиларга ов қилиш учун чеклов қўйишни талаб қилмоқда.\nЎзбекистон Республикаси Экология ва атроф-муҳитни муҳофаза қилиш давлат қўмитаси россиялик овчининг Бўстонлиқ туманида Тянь-шань қўнғир айиғининг отилиши қонуний эканини, бунинг учун унга рухсатнома берилганини ва Ўзбекистон Фанлар академияси томонидан маъқулланганини маълум қилганди.\nЎзбекистон Фанлар академияси Зоология институти етакчи илмий ходими биология фанлари доктори, профессор Элмурод Шерназаров Қизил китобга киритилган қўнғир айиқнинг отилгани хусусида муносабат билдирди.\n“Бугунги кунда иккита айиқнинг ўлдирилгани кўплаб муҳокамаларга сабаб бўлмоқда. Ваҳоланки, бунга рухсат берилган. Ҳуқуқий-норматив ҳужжатларда умумий ов қилинадиган ҳайвонларга нисбатан квота ажратилиши мумкин, Қизил китобга киритилган ҳайвонларга нисбатан ҳам квота ажратилиши мумкинлиги белгилаб қўйилган.\nОв қилинишидан олдин овчилар томонидан Ўзбекистон Экология ва атроф муҳитни муҳофаза қилиш қўмитасига ариза тушади. Улар эса мана шу тушган аризаларни мувофиқлаштириб, муҳокамага беришади. Идоралараро комиссия тузилган бўлиб, ушбу комиссияда ҳар хил мутахассислар қатнашади. Бундан мақсад – табиатдан рационал фойдаланиш. [Айиқларнинг] белгиланишидан олдин бу муҳокама бўлган”, дейди профессор.\nЭлмурод Шерназаров сўзида давом этаркан, ов қилиш бўйича бу каби амалиёт фақатгина Ўзбекистонда эмас, хорижда ҳам учрашини қўшимча қилди.\n“Республикамизда қилинаётган бу каби ишлар янгилик эмас. Бу бутун дунёда мана шу тартибда олиб борилади. Масалан, Россияда ҳам, Тожикистонда ҳам, Aмерикада ҳам бор.\nОвчилар ҳайвон овлашидан олдин махсус рухсатнома олади. Ўрдак овлайдими, бедана овлайдими, махсус рухсатнома бўлиши керак. Бу нарса битта инсоннинг қабул қилган қарори эмас”, дейди профессор.\nAввалроқ, жорий йил 3 март куни Россия Федерация фуқароси Е.П.Широковга Ўзбекистон Республикаси “Қизил китоби”га киритилган 2 та Тянь-шань қўнғир айиғини отишга №400030-сон рухсатнома берилгани, биринчи айиқ ўлдирилиб, фуқаролар норозилигига сабаб бўлгач, иккинчи айиқни отиш учун рухсат берилмаслиги маълум қилинганди.\nЭслатиб ўтамиз, Экология қўмитаси россиялик овчи иккала айиқ учун ҳам қонунчиликка кўра тегишли маблағ тўланганини таъкидлаб, бу ҳолатнинг мутлақо қонуний эканини маълум қилганди.\nБўстонлиқ қўнғир айиқ Фанлар академияси Зоология овчи\n31 Июль 13:36 48601\n31 Июль 18:28 27531\n02 Август 13:59 22464\n31 Июль 12:18 18572\n01 Август 21:20 17205


"Икки Диана" китоби, Александр Дюма\nПросмотров, всего: 10189\nПереводчик: Умматов Рустам\n«Ikki Diana» – tarixiy-sarguzasht roman bo‘lib, XVI asr Fransiya tarixidagi ko‘plab tragik voqealarni aks ettiradi. Ushbu romanda o‘quvchini qiziqtiradigan barcha komponentlar mavjud. Bu erda mudhish sirlar hamda ma’suma qahramon ayol, makkarona fitnalarning qurboni – Diana de Kastro, yovuzlar dueti – Diana de Puate hamda konnetabl Monmoransi, haqiqat uchun kurashuvchi Gabriel Montgomeri va nihoyat, oliyhimmat gersog de Giz obrazlari mohirona ochib berilgan. Asarda katoliklar va protestantlarning o‘zaro diniy qarama-qarshiliklari ko‘rsatilgan. Roman nafaqat urush haqidagi hikoyalar, ishqiy dramalar, saroy fitnalari bilan, balki ishonchli tarixiy tavsiflar bilan ham qiziq va ahamiyatga molikdir.\n1. ГРАФНИНГ ЎҒЛИ ВА ҚИРОЛНИНГ ҚИЗИ\n1551 йилнинг 5 май куни. Мўъжазгина Монтгомери қишлоғи. Ўн саккиз яшар йигитча ва қирқ ёшлардаги аёл оддий бир уйдан чиқиб, шошилмай йўлга тушдилар. Йигитча қарчиғайдай қоматига қараганда, асл нормандиялик эди: сочлари долчинранг, кўзлари мовий, тишлари маржондай, лаблари тиниқ қирмизи. Чеҳраси ипакдек мулойимлигидан қизлардай сулув кўринарди. Аммо мардона жуссасидан куч-қувват ёғилиб турибди, абжирлиги ҳам аён. Уст-боши одми бўлса-да, дид билан кийинганди. Тўқ бинафшаранг мовут нимчаси қоматига қуйиб қўйгандай, унга шоҳи толалар чекилганди; рейтузаси ҳам айни ўша рангдаги ва ўша бичимдаги мовутдан; оёғидаги пажлар ва яроқбардорларга хос қўнжи узун қора этик тиззасидан баландроқда; бошидаги барқут қалпоқ бир чаккасига сурилиб, баланд пешонасини яққол намойиш қиларди. Унинг манглайига боқиб, босиқ, қатъиятли ва иродали йигит эканини англаш мумкин. У тизгинидан етаклаб олган эгар-жабдуқли арғумоқ ҳар замонда бошини силкитиб, кишнаб-кишнаб қўярди. Ёнидаги аёл кўринишига қараганда, деҳқон оиласидан бўлмаса-да, ўртаҳол табақага мансублиги эҳтимолдан холи эмас. − Қўлимга суяниб олсанг-чи, – таклиф этди йигит бир неча бор. Бироқ аёл бу таклифни муттасил рад қилардики, афтидан, ўз иззатини билар ва ўзини бундай шарафга лойиқ ҳисобламас эди. Улар баландлик устида кўримсиз қишлоққа зеб бериб турган маҳобатли қаср томон кетишаётганди. Икков кўчадан оҳиста ўтиб боришаркан, ёшлар ва катталаргина эмас, ҳатто мўйсафидлар ҳам йигитга эҳтиром ила таъзим бажо қилиб қолардилар. Чоғи, уларнинг ҳар бири унинг сиймосида ўз хожаси ва валинеъматини кўриб турарди. Ваҳоланки, йигитча ўзининг ким эканидан ўзи ҳам бехабар. Қишлоқ ҳудудидан чиққач, тепаликка йўл солдилар, тўғрироғи, тик сўқмоққа тирмашдилар. У шунчалар камбарки, икки киши ёнма-ён юра олмайди. Шу боис йигит қайта-қайта илтимос қилавергач, ахийри, иккиланаётган аёл олға ўтиб олди.


Овулим – олтин бешигим!\nҲозирги давр – бирлигимиз синаладиган вақт. Зеро, бутун дунё аҳли оғир иллат билан курашиб келмоқда. Республикамизда эълон қилинган фавқулодда вазиятда ҳеч биримиз уйдан чиқмаслигимиз керак. Кўзга кўринмайдиган вирусни кўринмасдангина енгишимизни тушуниб олдик.\nБарчамиз қишлоқда туғилиб, тупроқ чангитиб ўсдик. #Үйдебол челленжи доирасида туғилган юртга нисбатан ватанпарварлик туйғусини уйғотиш ва гўзал табиатимизни тарғиб қилиш мақсадида Туркистон вилоят ижтимоий тараққиёт бошқармаси томонидан #Овулимолтинбешигим танлови уюштирилмоқда.\nТанловда республикамизнинг истаган фуқароси қатнашиши мумкин. Бунинг учун ўз қишлоғининг хушманзара табиати ва гўзал кўринишини суратга ёки видеога тушириб, қишлоғи тўғрисида сурат-матн юбориши керак. Унда қишлоқ табиати, ҳаётига алоҳида эътибор қаратилиши зарур.\nМақола ижтимоий тармоқда (фейсбук, инстаграм) #Ауылым_алтын_тұғырым, #Түркістаноблысы_Қоғамдық_даму_басқармасы, #Biz_birgemiz хэштеглари билан эълон қилиниши шарт.\nҲакамлар ҳайъати махсус мутахассислар ва ижтимоий тармоқ фаолларидан тузилади.\nТанлов муддати: жорий йилнинг 24 апрель – 14 май оралиғи.\nБарчангизни танловда иштирок этишга чақирамиз! Биз биргамиз!\n2020-04-25, 03:46 358\nЎзбекистон ва Қозоғистон туризм соҳасида ҳамкорлик қилади 129


Исмат Хушев билан 20 минут ХДП раиси нега жазавага тушди?\nМуҳаррир минбари, Муҳаррир танлови | 04/08/2019 9:55 AM 11383 марта ўқилди\nСобик колхоз кетмончилари номидан says:\nАссалому алайкум Хотамжон тани жонингиз согми, ишлар билан чарчамасдан юрибсизми? Биз собик колхознинг бригадасида ишлаб келган кетмончилар бугунги кунда пенсиядамиз. Киладиган ишимиз йук булгани учун дустларимиз билан утириб сухбатлар курамиз. Утган кетгандан булаётган вокеалардан гаплашамиз. Интернетларни томоша килиб узаро фикр алмашамиз. Шавкат Мирзиёевнинг номига дуолар укиймиз. Шавкатжонни худо узи бизга етказди. Умридан барака топсин. Кишда, худди собик СССР давридагидек ёруг ва иссик уйимизда телевизор куриб хушчакчаклик билан утказдик. Электр печкаларни улаб, светларни ёкиб невараларимиз хам алохида бошка хоналарда дарс тайёрлашди. Биз телевизорда Узбекистонимиздаги буюк узгаришларни куриб, Президентимизни олкишлаймиз. Хозир интернет чикибди, интернетда хамма бало бор экан. Интернет компьютерда, телефонда булар экан, энди телевизордагиси хам чикибди. Компьютерни 10 йил олдин курдим. Клавиши бор телевизор экан. Кейинчалик мактабларга 1та 2 та келди. Лекин укувчиларга ургатишга шароит булмади. Хозир невараларим мактабда компьютерни урганиб олишди. Телефонни титкилаб ичига кириб кетиб аллам балоларни топади. Ёшларимизни акиллилигини куриб кувониб кетамиз. Каранг кандай замонларга етиб келдик, Хотамжон. Угилларимиз чет Давлатларда ишлаб хар ойда доллорларни жунатиб турибди. Худога шукур камчиллигимиз йук. Биз эса бобойлар, кечани бугунга,бугунни эрта билан солиштириб мулохоза килиб дустлар билан давраларда юрибмиз. Утган кетган вокеаларни эслаймиз-колхоз далаларида кетмон чопиб пахта етиштирганларимиз, ун учинчи ойликни (даромадни) олиб Тошкентни бир айланиб томоша килиб яйраб келганларимиздан тортиб, бригадир машина олганида уч маротаба сурокка чакиртирилгани, ва кайси пулга машина олшанини исботлаб тушинтириб берганини. Магазин мудирининг 3 тийиинга адашиб камалиб кетганлари- утирганда ёшликдаги булиб утган вокеалар эсга келаверар экан. Биз собик колхозчилар 10 классни тугатганмиз, аммо мактабдаги дарсликлардан унча-мунчаси эсда колган, кейинчалик колхозда ишлаб колганимиз учун, бизга купрок Абдулла Кодирийнинг « Обид кетмон» киссаси Ортик Отажоновнинг «Дехкон угли Баротнинг уйкусида ок олтин», Шерали Жураевнинг «Бобо дехкон», Фахриддин Умаровнинг «Минг тасанно пахтакорлар», Комилжон Отаниёзовнинг «Ленин нишон Муборак» кушиклари ёккан ва бу кушикларни ёд олган эдик. Далада ишлаганда узимизча хиргойи килиб айтиб юрардик. Журналлардан Муштум журнали бизнинг жону дилимиз эди. У пайитдаги муштумни биз колхозчилар зур кизикиш билан укир эдик. Хар бир янги сонини сабрсизлик билан кутардик. Почталиондан хам сураб турардик -муштум келдими деб?\nСиз Давлатнинг юкори лавозимларига кутарилиб бошлаганингизда биз собик колхозчилар сизни хакикий дехконнинг угли, оддий халкни тушунади, деган калламизда фикрлар бор эди. Давраларда Хотамжон яхши ишчанг мехнаткаш- дер эдик. Кунлардан бир кун интернетга кириб курсак, Дунё узбекларида сизнинг килмишингиз ёритилибди. Собик КПССдан колган бой меросни-мол мулкларни талон тарож килганингиз. Андижон вилоятида ишлаганингизда вилоятнинг ишлаб чикаришларини иктисодий таназулга олиб келишдаги хиссаларингиз ва ортирган тажрибаларингизни эшитиб капалагимиз учиб кетди Хотамжон. Яна адвокат оркали билдирган хатингизни эшитиб ёка ушлаб колибмиз, ё тавба. Ислом Каримов Мустакиллик килган деб вохима килиб юборибсизку. Аслида биз колхозчиларнинг фикри буйича СССР таркалиши М.Горбачевнинг АКШда АКШ Президенти билан бирма-бир хеч кимнинг иштирокисиз сув ости кемасидаги учрашувидан бошланган. Биз Каримов Мустакиллик килган дейишга кийналамиз, чунки собик СССР давридаги барча 15та республикалар хам мустакил алохида Давлат. Сиз айтганчалик вохима киладиган жойи йук бунинг. Агар 15та Республикадан Узбекистон яна кайсидир битта иккита республикалар мустакил булиб бошкалари СССР таркибида колганида эди, унда сиз айтганчалик вохима килишга арзирди. Бу ишлар колхозчасига Горбачевнинг СССРни сотиб кетгани деймиз. Яна курсатиб утибсизки, Каримов куприк курган мана шундай улкан ишларни амалга оширган Президент деб. Кани курсатингчи Каримов шахсан неча пул сарфлаб куприк курибди? Агар кимдан- ким бирор нарсани курган деган фикр булса, шу курилган нарсанинг барча сарф харажатларини тулаган булиши керак. Масалан: Наманган вилоятига куп нарсалар кураётган, килаётган киши деб- Алишер Усмоновни биламиз. Бу киши 50 миллион доллор пулни шахсан уз хисобидан Наманган вилоятига утказиб берди. Мободо Сиз хам бирор нарсани Узбекистонга уз хисобингиздан килиб берсангиз ана шундагина бажариб берган ишингизни Кетмонов килиб берган деб тан оламиз. Демак, Каримов куриб берган куприк тушунчаси асоссиз шунчаки гап. Биз Собик СССР даврида колхозда ишлаган эдик. Кейинчалик мустакил Узбекистон даврида дастлаб колхозда кейинчалик фермер хужалигида ишлаб пенсияга чикдик. Узимизнинг утмишимизни бир хисоб килиб чиксак . собик СССР даврида Каримов давридагидан минг маротоба яхши яшаган эдик. Хамма нарса етарли эди. Магазинда хохлаган нарсангиз бор эди. Нархлари хам нарсаларнинг узига ёзилган булиб мудирлар 1 копеек хам устига куя олмасди. Магазиндан унларни саралаб Россиянинг ун заводларида ишлаб чикарилган унларни сотиб олардик. Мешоклар магазинда босилиб ётар эди. Кора картошкани айтмайсизми магазинларнинг олди плошадкалари тулиб- тошиб кетар эди. Музлатилган Минтай баликларининг хиди магазининг олдини камраб оларди. Пул хам етарли булиб хар ойнинг 1-3 числоларида даланинг бошига колхозимизнинг кассири келиб пул таркатарди. Хеч хам, пулимни беринглар деган арз билан колхозга бормаганмиз. Бундай булишга сабаб булмаган. Каримов даврида даладаги ишчиларнинг иш хаклари гуза поя (утин), пахта ёги билан улчанадиган булиб колди. Менинг бу солиштириб такослашларимни хамма оддий халк тасдиклайди.\nБухтон ва маломатларга тула ХДП идорасида тахрир килинган хатингизни эшитиб сиздан кунглимиз совиб булди, бир суз билан айтганда «ковун тушириб куйдингиз». Биз собик колхозчилар Исматжонни куллаб кувватлаймиз. Худо уз панохида асрасин Исматжонни оддий халкнинг кунглидаги гапини айтадия. Худди башоратчиларга ухшаб кетади. Оддий халкни уйлаган кишиларни, халк хеч качон эсидан чикара олмайди. Масалан: А.Кодирий оддий халкни купрок уйлаган ва айтган «Халк тулкиндир, халк кучдир, халк денгиздир».\nAbdusattor Rahmonovab says:\nISMAT aka! YAKHSHI otga bir Qamchin. NISONLARNI qamatish evaziga huzur topadigan insonlarni Ular iymon keltirmagan U Dunyoda nimalar kutayapti. Rahmat.


Интернетдан хавфсиз фойдаланиш ҳақида ЎХҲ хайрихоҳи таклифи « Ўзбекистон Халқ Ҳаракати\nИнтернетдан хавфсиз фойдаланиш ҳақида ЎХҲ хайрихоҳи таклифи\n28 May 2013 - 12:13\nЎзбекистон ҳудудидан мобил телефон орқали мухолиф ва сиёсий сайтларга, одноклассники, файсбок даги гуруҳларда катнашаётган лекин фикр билдиришга қўркаётган ҳамюртларимиз диққатига.\nБу иш учун доимий “маскировка” да бўлиш керак. Интернатдаги маил ва профиллар хақида, проксилар хақида эмас гапимиз, бугун правайдерлар хақида айтамиз.\n1. Бундай фаолият учун сиз алоҳида ва интернет учун қулай имкониятли телефон олинг.\n2. Сим картани сизни умуман танимайдиган шахсни номига олинг.\n3. Бу номердан ҳеч қачон ҳеч кимга телефон қилманг ва телефон келса олманг.\n4. Ўша Телефон апаратига бошқа ҳеч қандай шахсий сим карта сола кўрманг.\n5. Ўша сим карта ҳисоби учун сиз камрок бўладиган ерларда пайнет қилинг, бир ердан орқама кетин пайнет қилманг. Бу карточкадан ҳисоб тўлдиришнинг энг хавфсиз йўлидир. Расмий идораларда ҳисоб тўлдирманг камерага тушиб қолишингиз мумкин.\n6. Ўша номерга биринчи марта қандай номердан телефон келишидан қатъий назар у номерни ўша заҳоти алмаштиринг.\n7. Хеч қачон у телда жуда мухим вазиятда ҳам гаплаша кўрманг, сизни кузатаётган бўлишса овоз детектори сизнинг овозингиз тулқинларини сақлаб қолади ва қаердан ва қайси телдан алоқага чиқманг сизни аниқлаб олишади “овоз детектори” программаси орқали.\n8. Сим картани биллайн компаниясидан олганингиз маъқулроқ, чунки обонент кўп, бу эса кузатувни қийинлаштиради.\n9. Ишлатаётган телефон аппаратингиз ҳам серий рақами рўйхатга тушиши мумкин, шунинг учун у апаратга ўзингиз ёки танишларингизни сим карталарини хеч қачон қўйманг. Сим карта алмашгани билан серий рақам алмашмайди.\n10. Телефон апаратингиздаги интернетга киришдаги логин ва паролларни сақлаб қолиш функсиясини ўчириб қўйинг, бирор кимса телефон апаратингизни олса профилингизга кира олмайди ва сизни айблай олмайди.\n11. Битта сим картани узоғи билан 1 ёки 2 ой ишлатинг. Асосан пайнетчиларда ортиқча паспорт копиялари сероп бўлади, бир икки сўм берсангиз 10 талаб копия оласиз аммо сим картани ўша одамдан олманг. Сим картани турли жойлардан олинг. Иложи бўлса бошқа вилоят ёки туманлардан олинг.\n12. Апаратни ўчирсангиз сим картани олиб ўчиринг ёки “автоном” режимида турсин. Апарат ўчгани билан унинг алоқаси ўчмайди ва сиз маълум даражада кузатилишингиз мумкин.\n13. Ҳар сим картани алмаштирганда ҳам сизга шубҳали телефон келаверса демак апаратингиз серий рақами рўйхатга тушган бўлади, бунда апаратни алмаштиринг. Собиқ апаратингизни сотиб юборинг фақат умуман сизни танимайдиган ва топиб бера олмайдиган одамга сотинг.\nАсосан ментларнинг топиш усули шу оддий кетма кетликда бўлади. Интернетдан ип адрес тўлқинлари аниқланиб сиз фойдаланаётган правайдер аниқланса ундаги номерингиз фош бўлади ундан эса телефон апаратнинг серия рақами, номернинг эса барча кирди чиқди қўнғироқлари текширилади.\nШунинг учун алохида телефон апаратини ва умуман сизни танимайдиган одам номига сим карта олсангиз сизга муаммо йўқ. Мана шу усуллар билан мана бир йилдан ортиқ вақт ичида ҳеч қандай кўнгилсизлик кўрмадик, хоҳлаганимизча Каримовни ҳаромхўр эканини гапирамиз фош этамиз, МХХ агентлари билан бемалол тортишамиз ва курашамиз, хохлаган Хукумат сайтларига кирамиз, хоҳлаган диний ёки сиёсий сайтларда қатнашиб маълумот оламиз. Биз ҳам худди сиздек Ўзбекистон ҳудудидамиз фақат эхтиёткорлик усулларимизни сиз билан ҳам баҳам кўрмоқчи бўлдик.\nАдолат учун курашайлик, хақиқатни айтиб жар солайлик, бемалол Каримовга ва унинг Диктатурасига мухолиф бўлайлик. Умуман қўрқмайлик бу Диктатурадан, чунки қўрққанга қўш кўринади.\nАдолатга бир қадам гуруҳи


Янги душман ким? « Ўзбекистон Халқ Ҳаракати\nЯнги душман ким?\n27 March 2017 - 6:00\nАҚШнинг Ўрта Осиёдан масъул ҳарбий раҳбари генерал Томми Франкс Афғонистондаги Ўзбекистон Исломий Ҳаракати ўз лидерини йўқотди, деганига ҳам анча вақт бўлди. Бу хабар тўғрига ўхшайди, чунки шунча вақт ичида буни инкор қиладиган бирорта хабар чиқмади.\nАгар бу тўғри бўлса, Ўзбекистондаги режимнинг асос душмани энди ким, деган ҳақли савол туғилади. Бу савол Ўзбекистондаги мавжуд тузумни билган ҳар бир одамнинг хаёлига келиши табиийдир. Чунки Ислом Каримов 13 йилдан бери ҳокимиятда экан, бирор марта ҳам «душмансиз» яшагани йўқ. Ҳар йил албатта бир «душман»ни ихтиро қилди, уни дунё афкор оммаси олдида «фош қилди» ва маҳкамага чиқариб, узун муддатли қамоқ жазоларига маҳкум этди.\nМаълумки, бу душманларнинг энг таҳликалиси Исломий гуруҳлар бўлди. Бу исломий душманни ўйлаб чиқарган пайтда бу душман йўқ эди. Яъни «ислом фундаментализми» Ўзбекистонда ҳеч йўқ эди. Йўқ бўлгани учун ҳам ўйлаб чиқарилди-да. Масалан, 1990 йилда Ўзбекистонда шундай «фундаментализм» бор эди, деб ким айта олади?\nУ пайтлар «фундаментализм» калимасини нима эканлигини билмасди одамлар. Аммо Ҳукумат исломий фундаментализмни уйдириб, мусулмонларга қарши террорни оширган сари, норози исломий гуруҳлар кўпая борди ва ниҳоят, «Исломий ҳаракат» деган гуруҳ пайдо бўлди. Унга қарши кураш баҳонасида қанча-қанча бегуноҳ инсонлар қирилиб кетганини кўрдик. Бугун ҳам қанча-қанча ёшлар фақат намоз қилгани учун қамалиб кетяптилар.\nХўш, энди Афғонистондаги таҳликани Ғарбнинг ёрдами билан йўқ қилишга эришган Ўзбекистон ҳукумати қайси душманга қарши курашади?\nЁки душман образидан воз кечадими? Ўз халқига эркинлик берадими?\nБизнингча, бу режимнинг душман образидан воз кечиши қийин.\nЧунки унинг мухолифат ва ўзга фикрлиларни назорат қилиши учун, уларга тазйиқни давом эттириш учун энг ози битта, баъзан ҳатто иккита душман образига эҳтиёжи бор. Ҳукуматнинг бугун «Ҳизбут-таҳрир» қўрқувини халққа эслатиб, бегуноҳ ёшларни қамоққа ташлаб туриши, «Ҳизбут-таҳрир»нинг витринадаги 1-номерли душман сифатида белгиланганини кўрсатмоқда. Лекин ҳукуматининг витринага қўймаган асл душмани «ЭРК» Партиясидир. Бу ташкилотни ҳукумат доим ўзига энг катта таҳлика ҳисоблаган. Шунинг учун ҳам йиллар давомида бу ташкилотни обрўсизлантиришга ва синдиришга уриниб келмоқда.\nБу партияга қарши кураш фақат қамоқ ва қийноқлар эмас, балки кундалик тазйиқ ва таъқиблар билан ҳам давом этмоқда. Масалан, шу кунларда Тошкентда «ЭРК» аъзоларига ҳатто чойхонада ҳам тўпланиш маън қилинган. Ҳатто бир дўстиникига бешта «эрк»чи тўпланса, бу ҳам жиноят ҳисобланмоқда. «ЭРК»дан бошқа ҳамма ташкилотлар Тошкентда ва вилоятларда тўпланишмоқда, мажлисларини ўтказмоқда. Айниқса, «Бирлик» партиясини Президент Каримовнинг расмий рўйхатга олишга ваьда бергани эълон қилингандан сўнг «ЭРК» Партиясига тазйиқлар янада ортди.\nҲақиқатан, «ЭРК» витринада бўлмаса ҳам, режимнинг 1-номерли душмани статусига олиб келинганга ўхшайди. Яъни ҳукуматнинг лойиқ кўрган асл мартабасига юксалтирилди. «ЭРК» партиясининг халқ ичидаги обрўси ҳукуматни унга асос таҳлика сифатида қарашга мажбур этмоқда.\nШундай экан, ўзбек ҳукумати Исломий ҳаракатдан кейин ўзига янги душман яратадими, агар яратса, у ким бўлиши мумкин, деган саволга жавоб шу: ҳа, ўзбек ҳукумати Исломий ҳаракатдан кейин янги душман яратди, бу ҳам унинг эски душмани, яъни «ЭРК» Партияси.\nАслида эса Ўзбекистонда пайдо бўлган ва пайдо бўлиши мумкин бўлган ҳар қандай радикализмнинг илдизи ҳукуматнинг халққа қарши олиб боряётган репрессив сиёсатидадир. Бутун таҳликаларни яратаётган режимнинг ўзидир. Демак режимнинг энг хавфли душмани – унинг ўзидир.\nМуҳаммад Солиҳнинг 2013 йилда Истанбулда чоп этилган “Туркистон шуури” китобидан. (269-271-саҳифалар.)


Қулупнай енг ва уҳланг! » Новости Узбекистана сегодня: nuz.uz\nНовости Узбекистана → САЛОМАТЛИК → Қулупнай енг ва уҳланг!\n02-05-2018 17:47 0 1485 Рейтинг1 Чоп этиш\nҚулупнай енг ва уҳланг!\nАпрел ва май ойларида қулпнай айни пишиб етилган пайти ҳисобланади. Айниқса рангини айтмайсизми, бай-бай! Тилни ёргудек жиҳатлари бисёр. Сиз азаизларга энг яхши маслаҳатим: Қулупнай енг ва уҳланг. Чунки у ҳаддан зиёд кўп истеъмол қилинганида қон босимни тушириб, уҳлатиб қўйиши ҳам мумкин.\nАммо, қулупнай ўзидаги бир қатор фойдали элементлар эвазига мунтазам истеъмол қилинганда иммунитетни мустаҳкамлайди, юрак-қон томир тизими ишини яхшилайди.\nБу мева микроблар ва шамоллашга қарши яхши таъсир кўрсатади, ундан фаол истеъмол қилиш гриппни даволайди ва оғиздаги нохуш ҳиддан халос этади.\nҚулупнай жуда яхши сийдик ҳайдаш ҳусусиятига эга бўлгани боис уни сийдик-тош тизимида муаммолари бор инсонлар ўз рационларига киритиши лозим. Шунингдек, қулупнай ревматизм ва жигар хасталикларини ҳам даволайди.\nҚулупнайни диабет билан хасталанган беморлар истеъмол қилишса, унинг таркибидаги углеводлар қондаги қанд миқдорини меъёрига солади.\nКам калорияда жуда кўп витаминларни ўзида жамлагани боис қулупнай ортиқча вазндан азият чекаётган инсонлар даво сифатида ейиши мумкин.\nУнинг таркибидаги йод мазкур модда танқислигидан азият чекаётганларга асқотса, салицил кислотаси бўғим касалликлари билан оғриган беморларга кони шифо.\nҚулупнайни косметология сифатида ишлатишга ошиқманг чунки, у баъзи бир инсонларнинг терисига тошма тошиб кетиши ҳам мумкин. Ундаги кислота ҳам ҳар кимнинг терисига ҳар ҳил таъсир кўрсатади.\nҚулупнай таркибидаги фолий кислотаси мавжуд. Шунинг учун ҳам ҳомиладор аёлларга кўп қулпнай истеъмол қилиш тавсия этилмайди.\nУ бош мияда қон айланишини яхшилайди. Бундан ташқари, кўриш қобилиятига ҳам фойдали таъсир кўрсатади. Унинг энг фойдали жиҳати шамоллашга фойдаси кўпроқ тегади.


Японияда регби бўйича тўққизинчи жаҳон чемпионати якунланди.\nФиналда Англия ва Жанубий Африка Республикаси регбичилари тўқнаш келишди.\nЖиддий курашларга бой тарзда ўтган баҳсда африкаликлар 32:12 ҳисобида ғалаба қозонишди. Улар таркибида Мапимпи ва Колби биттадан муваффақиятли «уриниш»ни амалга оширди. Қолган очколар жарима зарбаларидан кейин қўлга киритилди.\nНатижада Жанубий Африка миллий жамоаси ўз тарихида учинчи марта жаҳон чемпиони бўлди (1995, 2007, 2019).\nУчинчи ўрин учун баҳсда Янги Зеландия 40:17 ҳисобида Уэльсни енгди.\nМаълумот ўрнида, регби бўйича жаҳон чемпионати ҳар 4 йилда бир марта ўтказилади. Мусобақада Янги Зеландия (1987, 2011, 2015), Австралия (1991, 1999) ва Англия (2003) ҳам ғалаба қозонган. Кейинги жаҳон чемпионатига 2023 йили Франция мезбонлик қилади.\nРегби бўйича жаҳон чемпионати\nЯпония – 2019\nЯнги Зеландия – Уэльс 40:17\nАнглия – Жанубий Африка 12:32


Путин Орбан билан энергия масалаларини муҳокама қилади\n04 март 2021, Тошкент вақти: 15:40\nВенгрия бош вазири Виктор Орбан Россия президенти Владимир Путин билан.\n30 октябрь куни Россия президенти Владимир Путин Венгрия бош вазири Виктор Орбан билан учрашади. Учрашув давомида энергия масалаларига катта эътибор қаратилиши кутилмоқда.\nПутин ҳам, Орбан ҳам Ғарб давлатларининг либерал қарашларини қўлламайди.\nРоссия 2014 йилда Украинанинг Қрим минтақасини аннексия қилиб олганидан бери, Орбан Путин билан йилига камида бир марта учрашиб келади. Шунингдек, Орбан Россияга қарши Европа Иттифоқи жорий қилган санкцияларни енгиллатишга чорлаб келади.\nВенгрия Россиядан йирик кўламда табиий газ харид қилади. Шунингдек, мамлакат ўзининг ягона атом электр станциясини Росатом кўмагида таъмирламоқда.\nПутин ташрифи тафсилотлари билан таниш манба икки етакчи TurkStream қувурини ҳам муҳокама қилишини айтди. Ушбу лойиҳа доирасида Қора денгиздан Туркияга, ундан нари Венгрияга қувур ётқизилади.\nАйни дамда Венгрияга рус гази Украина орқали етиб боради. Ушбу линия орқали Венгрияга газ элтиш бўйича имзоланган келишув 2021 йилда тугайди.


Ислом Каримовнинг Россияга сафаридан кимга қандай наф бор? - BBC News O'zbek\nImage caption Путин ва Каримов\nЎзбекистон президенти Ислом Каримов Владимир Путин таклифи билан Россияга расмий ташриф буюради.\nКремл матбуот хизматининг берган маълумотномаси аввалги ва ёки бошқа Шўро давлатлари раҳбарларининг сафар мақсадларидан фарқли ҳеч нарса йўқ.\nИкки мамлакат раҳбарлари ўзаро савдо-сотиқ, илмий-техник масалалар ҳамда минтақа ва халқаро аҳамиятга эга мавзуларни муҳокама этишади.\nАммо баъзи кузатувчиларга кўра, Каримов ўз сафарида давомида Марказий Осиёдаги хавфсизлик, ҳарбий ҳамкорлик ва меҳнат муҳожирлари масаласини ҳам кўтариши эҳтимол бор.\nБошқа бир кузатувчилар эса, Ўзбекистон президенти ўзи “дангасалар” деб атаган ва жирканишини яширмаган миллионлаб ўзбекистонлик муҳожирлар ҳаёти яхшиланиши учун ҳеч нарса қилмайди деган фикрда.\nВладимир Путин ўтган йилнинг ёзида Уфа шаҳридаги учрашувда президент Ислом Каримовни давлат ташрифи билан Москвага келишга даъват этган эди.\nКремлдагиларга кўра, ушбу сафар Россия ва Ўзбекистон имзолаган иттифоқчилик алоқаларига оид шартномага ўн йил тўлиши манзарасида амалга ошмоқда.\nУшбу ҳужжат 2005 йилнинг 13 майида юз берган Андижон қирғинидан кейин имзоланган эди.\nЎзбекистон Россия бошчилигидаги Коллектив хафсизлик шартномаси, Бошхона иттифоқи, Овросиё иттифоқи каби интеграцион жараёнларга ишонқирамасдан қараб келади.\nТошкентдагиларнинг фикрича, бу ташкилотлар амалда реал натижа бермайди ва Ҳамдўстлик ҳудудида аслида Москва ҳукмронлигини таъминлашга қаратилгандир.\nМосквалик журналист ва шарҳловчи Орхан Жамолнинг фикрича, Украина можаросидан сўнг, МДҲ лидерлари Россия билан яқинлашиш масаласига жиддий ёндошишлари лозим.\n“Украина можароси ортидан, ҳозирда Қозоғистон ва Белорус Россия билан тузган Овроосиё иттифоқига аксарият бир қадар қўрқув кўзи билан қарамоқда... Ҳозирда кўпсонли руслар диаспораига эга мамлакатлар Москва билан интеграция жараёнини чеклашга ҳаракат қилишади. Чунки Россия Украина мисолида Москва билан бўлган ҳар қандай интеграцион жараён бу давлатларнинг мустақиллигига таҳдид эканини яққол ошкор етди. Ислом Каримов ўз ҳукмронлиги давомида Россия билан бўзчининг мокисига монанд сиёсат юргизди. Бир узоқлашди, бир яқинлашди...аммо доим ўз манфаатларидан келиб чиқиб ҳаракат қилди”, дейди Орхан Жамол.\nЎзбекистон армияси минтақада энг кучлими?\nImage caption Ўзбекистон армияси энг кучлими?\nКаримов сафаридан сал аввалроқ Владимир Путин Ўзбекистоннинг 890 млн доллар миқдордаги қарзини бекор қилиш тўғрисидаги келишувни имзолади.\nАйрим кузатувчиларга кўра, қарзлар кечилиши ортидан Ўзбекистон Россиядан йирик миқдорда ҳарбий техника сотиб олиши мумкин.\nМосквадаги МДҲ институтининг Марказий Осиё бўлими директори Андрей Грозиннинг фикрича, Ўзбекистон Марказий Осиёда энг кучли ҳарбий қудратга эга мамлакатлардан бири саналса ҳам Тошкент замонавий қурол-яроқнинг айрим турларини бўйича бир оз орқада қолган.\n“Ўзбекистон ҳарбий ва ҳарбий транспорт учоқлар ҳамда зенит ракета тизимлари бўйича айрим давлатлар, жумладан қўшни Қозоғистондан орқада... Бундан ташқари халқаро терроризм хатари ортиб бораётгани ҳамда минтақада кузатилаётган айрим микрокризислар, Марказий Осиё давлатларини, таъбир жоиз бўлса, минтақавий қуролланиш мусобақасига ундаган. Бизга маълум Россия Қирғизистон ва Тожикистон қуролли кучларини замонавийлаштириш ва қайта жиҳозлашга катта маблағ сарфлаб келади. Шу маънода расмий Тошкент ҳарбий соҳада ўз қўшинларидан орқага қолишни истамайди ”, дейди эксперт Андрей Грозин.\nЭкспертга кўра, Ўзбекистон ва Россия муносабатлари ҳеч вақт силлиқ кечмаган ва Москва учун Тошкент ҳар доим мураккаб шерик бўлиб келган.\nАндрей Грозин фикрича, Ўзбекистон Марказий Осиёда кучли геосиёсий мавқеъга эга ва шу боис Тошкент фикри билан ҳисоблашмасдан минтақадаги муаммоларни ҳал этиш деярли имконсиздир.\nРоссия Ўзбекистоннинг АҚШ билан сиёсий ва ҳарбий ҳамкорликлари кучайишидан ташвишланади.\nҒарб қатори минтақадаги Хитой фаоллиги ҳам Москва учун хавотирли ҳолдир.\n“Дангасалар” масаласи асосий эмас\nImage caption Каримов "дангасалар" деб билган муҳожирлар\nМиллионлаб ўзбекистонлик меҳнат муҳожирларининг Россиядаги вазияти Ўзбекистон президентини ташвишлантираётган асосий масала эмас.\nМосквалик ҳуқук ҳимоячиси Баҳром Ҳамроев фикрича, расмий Тошкент ҳар доим ўзбек муҳожирлари муаммосига бефарқ ёндошиб келган ва бундан буён ҳам вазият ўзгармайди.\n“Ўзбекистон раҳбарияти учун гўёки меҳнат муҳожирлари умуман йўқ, бўлганлари ҳам бирор муаммога йўлиқишмайди. Ўзбек раҳбарияти хориждаги фуқароларига ёрдам бериш ўрнига уларни ватанга қайтариш ва сохта айбловлар билан қамашни маъқул кўришадигандай таасурот уйғонади. Бу каби сиёсатнинг оқибати яхши бўлмайди”, дейди ҳуқуқ ҳимоячиси Баҳром Ҳамроев.\nФедерал миграция идораси эълон этган сўнги рақамларга кўра Россияда Ўзбекистонлик меҳнат муҳожирлари сони 1,8 миллиондан ортиқ. Расмий ҳисоб-китоблар бўйича сон жиҳатдан Ўзбекистонлик меҳнат муҳожирлари Россияда биринчи ўринда туради.\nРоссия Марказий банки маълумотлари эълон этган ҳисоботга кўра, ўтган йили Ўзбекистон фуқаролари Россиядан ватанига 2 миллиард 400 миллион доллар пул жўнатган.\nИқтисодий инқироз сабабли Россиядан МДХ малакатларига жўнатилаётган пуллар миқдори жорий йилда қариб 50 фоизга камайгани айтилади.\n30 кун ичида Тошкент Москвага 25 млн тўлаши керак\nRossiya-O‘zbekiston: Munosabatlar sovuqmi yo iliq?


«Инсонга зарар етганда, ётган ҳолда, ё ўтириб ёки тик туриб ҳам Бизга илтижо қилади. Ундан зарарини кетказганимизда эса, гўё етган зараридан Бизга дуо қилмагандек кетаверади. Мана шу тарзда исрофчи (тажовузкор)ларга ўз қилмишлари зийнатли (чиройли) қилиб қўйилди» (Юнус, 12).\n«Инсонга зарар етганда, ётган ҳолда, ё ўтириб ёки тик туриб ҳам Бизга илтижо қилади…»\nАбу Лайс Самарқандий тафсирида: “Агар бандага касаллик, камбағаллик ва бало каби ёмон кўрадиган нарсалари тегса, банда ётган ҳолида ҳам Аллоҳга илтижо қилади. Касали енгилроқ бўлса ўтирган ҳолида дуо қилади, агар касаллигидан асорати қолган бўлса, юриб турганда ҳам дуо қилади”, деган.\nМаҳмуд Замахшарий оят тафсирида: «Бу оятда дуо қилувчининг уч ҳолатини айтиб ўтишдан нима фойда дейилса, мен айтаманки, бунинг маъноси “Зарар кўрган инсон токи ўша зарари йўқолмагунча Яратганга дуою илтижо қилишдан тўхтамайди. У бизга ҳар қанақа ҳолатида ҳам, тура олмай ётиб қолганда, тик тура олмай ўтириб қолганда ёки тик тура олади-ю, аммо юришга тоқати йўқ бўлса ва баъзиси эса тўшакка “михланиб” қолиб ётганда ҳам дуо қилаверади. Бу билан банда ўзига енгиллик ва соғлиқ сўрайди ва мусибатни ўзидан даф қилишга ҳаракат қилади».\n«Ундан зарарини кетказганимизда эса, гўё етган зараридан Бизга дуо қилмагандек кетаверади. Мана шу тарзда исрофчиларга ўз қилмишлари зийнатли қилиб қўйилди».\nФахриддин Розий тафсирида бундай дейилади: “Бу оятда бало, мусибат тушганда инсон сабрсиз бўлиши, роҳат-фароғатда бўлганда оз шукр қилиши баён қилинган. Агар инсон бошига бирор ташвиш тушса, уни ўзидан узоқлаштиришини, мусибатни неъматга алмаштиришини Аллоҳ таолодан сўраб жидду жаҳд билан туриб, ўтириб, ётиб зорланиб дуо қилади. Агар Аллоҳ ундан мусибатни даф этиб омонлик ва офият берса, шукрдан юз ўгиради. Бошига тушган у мусибатни эсламайди ва неъматлар қадрини билмайди. Худди бошига тушган мусибатни кетказиш учун дуо қилмаган инсондек бўлиб олади. Ақлли инсон бало-мусибатга сабр қилиши, ҳузур-ҳаловат ва неъматларга эришганда шукр қилиши вожиб бўлади. Киши қийинчилик вақтида дуоси қабул бўлиши учун роҳат-фароғатда бўлган вақтида кўп зорланиши ва дуо қилиши керак.\nАбдуллоҳ ибн Аббос (розияллоҳу анҳу)дан ривоят қилинади: «Набий (соллаллоҳу алайҳи ва саллам) дедилар: “Хурсандчилик кунларида Аллоҳни танисанг, қийин кунларда Аллоҳ сени танийди”» (Ҳоким, Найсабурий).\nАбу Дардо (розияллоҳу анҳу): “Аллоҳ таолога хурсандчилик кунларингда дуо қилгин, қийин кунларингда қилган\nдуоингни қабул қилади”, дедилар.\nСуҳайб (розияллоҳу анҳу)дан ривоят қилинади: «Расулуллоҳ (соллаллоҳу алайҳи ва саллам) бундай деганлар: “Мўмин кишининг ҳолига ажабланасан. Аллоҳ унга нимани қазо қилса, яхшилик бўлади. Агар унга ғам етса, сабр қилади, бу унга яхшилик бўлади. Агар унга хурсандчилик етса шукр қилади, бу ҳам унга яхшилик бўлади. Бу ҳолат мўминдан бошқага бўлмайди”» (Имом Муслим).\nАбу Мансур Мотуридий, Абу Лайс Самарқандий,\nМаҳмуд Замахшарий, Ибн Касир,\nОлусий ва Қуртубий тафсирлари асосида\n8428 марта ўқилди\nДругие материалы в этой категории: « Қуръони карим ҳукмига кўра\tЎлчовдан уриш нега ҳаром? Уриб қолиш нималарда бўлади? »


Голланд сиёсатчи марокашликларни "ахлат" деди - BBC O'zbek\nГолланд сиёсатчи марокашликларни "ахлат" деди\nImage caption Геерт Вилдерс марокашликлар оқимини тўхтатиш ва масжидларни ёпишни ваъда қилади\nГолландиянинг популист раҳбари Геерт Вилдерс ўз сайловолди кампаниясини марокашликларни "ахлат" деб аташ ва Голландияни "яна бизники қиламиз" дейиш билан бошлади.\nВилдерс партияси 15 мартда бўлиб ўтадиган парламент сайловларида энг кўп овоз олиши кутилади.\nУ бош вазир бўлса мусулмонларнинг Голландияга кўчишини тақиқлаши ва масжидларни ёпишини ваъда қилган.\nИкки ой аввал ўтган суд ишида Вилдерс мамлакатдаги марокашликларнинг сонини камайтириш борасидаги айтган сўзлари "нафрат нутқи" деб топилганди.\nШанба куни Роттердам яқинидаги Спийкениссе туманида ўз тарафдорларига юзланган арбоб қуйидагиларни айтди:\n"Голландияда кўчаларимизни хавфли қилаётган марокашлик ахлат кўп. Агар ўз ватанингизни ўз қўлингизга қайтишини истасангиз, Голландияни голландияликларга қайтараман десангиз, унда фақат битта партияга овоз беришингиз мумкин".\nУ кейин "ҳаммаси ҳам ахлат эмас" деб қўшиб қўйди.\n2011 йилда ўтказилган аҳоли рўйхатига кўра, Голландияда Марокашда туғилган 167 минг одам яшайди.\nВилдерснинг Озодлик партияси Голландиянинг 150 ўринли парламентида 12та ўринга эга.\nУнинг энг катта рақиби сўл-қанот Бош вазир Марк Рутте оммавий фикр сўровларида унга яқинлашмоқда.\nБи-би-сининг Гаагадаги мухбири Анна Ҳолиганга кўра, Вилдерсга бўлган қўллаб-қувватлов унинг Доналд Трампни олқишлаши туфайли камаймоқда, чунки кўп голландияликлар Трампни глобал хавфсизлик учун таҳдид деб кўрадилар.\nВилдерс ғалаба қозонган тақдирда ҳам, унинг коалиция тузиши қийин бўлиши мумкин, чунки етакчи партиялар у билан ҳамкорлик қилмасликларини айтганлар.\nЎз чиқиши чоғида у тарафдорларидан "Голландия ва ўз шаҳрингизда камроқ марокашликлар бўлишини истайсизми?" деб сўради.\nОломон "Камроқ!Камроқ!" деб қичқирар экан, Вилдерс "Биз буни амалга оширамиз", дея жилмайди.


Ўзбекистон Ёзувчилар уюшмаси » “МИНГТЕПАНИНГ МИНГ БИРИНЧИ ТЕПАСИ”\nАсосий Адабий ҳаёт “МИНГТЕПАНИНГ МИНГ БИРИНЧИ ТЕПАСИ”\nЎқилди: 1 633\nҲар гал Андижонга бориб, гулларга бурканган йўлларидан ўтганимда, туғилиб ўсган юртини жонидан ортиқ кўрадиган юртпарвар шоир Муҳаммад Юсуф ҳаёт бўлганида, кўрган одам яна бир кўрсам дея хавас қиладиган “Ўзбекистон” кўчаси, унда бунёд этилган қадди баланд саройдек иморатларни кўрганида, гул-райҳонлар очилган жаннатдай кўчаларда қадам босиб юрганида, элнинг яхши кунидан шодланиб бўйлари осмон бўлармиди, қувониб юз ёшга кирармиди деб хотирлайман.\nБугун Муҳаммад Юсуф орамизда йўқ. Тўлганида тўкилди, деб қайғурдик, етганида йиқилди, деб оҳ урдик. Тўлиб-тўлиб юрагидан тўкилгани минглаб сатрларга жо бўлди. Етгани Ҳақ, айтгани Ватан, суянгани халқ, суйгани дилбандлари бўлди. Кўкламойдан бир чимдим кўк тилаб ёлворган, қизғалдоқни қизчасидек суйиб эркалаган хокисор шоирнинг энди баҳорлар йўқлайверади, қабри устини безатиб турган майсалар қушларга ундан салом йўллайверади, бизнинг қулоқларимиз илғамас, аммо у бош қўйган тупроқдан “Ватан”,”Ватан” деган садо янграйверади… борлиқ уни тинглайверади… тинглайверади…\nМарҳамат тумани марказига киришда унинг суврати туширилган катта панно ўрнатилган. Тўрт тарафидан қарасангиз ҳам сиз томонга қараб жилмайиб турганга ўхшайди. Нигоҳидан меҳр қуйилади, шеърлар тўкилади.\nМуҳаммад Юсуф эл суйган шоир эди. Айниқса Марҳаматликларнинг фахрига айланганди. Юртдан сал четга чиқсак “қаердансиз?”, деб сўраган одамга, “Марҳаматдан, Муҳаммад Юсуф туғилиб ўсган жойданмиз”,– деймиз тўлқинланиб. Улуғ тоғнинг ҳавоси бошқачада, яратганни назари тушган юрт экан, дея, кўпчилик бизга хавас қилади.\nДадам раҳматлининг такрор айтадиган гапи бор эди. “Асл инсон камтар, танти, мард бўлиши керак. Бир дона кулча нонни ўнга бўлиб ейиш мумкин, бир ҳовуч ундан ардоб атала пиширса маҳаллага етади, бир этак буғдойни тупроққа сепиб парвариш қилсанг, хирмон тўлиб, дастурхонингга қут-барака киради. Аммо эксанг тупроқда унмайдиган, сепсанг чиримайдиган, бировга бўлиб бериб ёки бировникини омонатга олиб бўлмайдиган тўрт нарса бор. Булар виждон, ғурур, мардлик, ор-номусдир. Бешик ҳам, тобут ҳам бир хил дарахтдан, толдан ясалади. Бирида кўз мунчоқни ўйнаб, эркалаб она меҳри билан улғайиб, алла тинглаб ҳаётга қадам ташлайсан, бирида нолаю фарёд билан сени сўнгги йўлга солиб элтадилар. Ортингдан бир инсон “мард одам эди, ор-номуси, ғурури, виждони бор эди” деб таъриф бергани, икки дунё саодатини топганинг бўлади”, – дердилар.\nШоир Муҳаммад Юсуф ҳам чин маънодаги виждони уйғоқ, ғурури баланд, ор-номусли инсон эди. Хотира сандиғимда асраганларим орасида бу танти инсон номи билан боғлиқ бўлган бисотим анчагина…\nЎша пайтларда мен Марҳамат тумани ҳокимлигида фаолият юритардим. Ҳали китобим нашр этилмаган, тумандаги “Оқ олтин” газетасида ора-сирада шеърларим чоп этиларди. Вилоят театрида ўтказиладиган таниқли санъаткор (раҳматли) Охунжон Мадалиевнинг концертига таклиф этилганим боис шаҳарга йўл олдим. Театрга кириш йўлагида гавжум одамлар даврасида дастхат қўйиш билан овора бўлиб турган Муҳаммад акага кўзим тушиб қувониб кетдим. Шеърларини ёд олиб, китобини жон ичида асраб юрганим билан биринчи марта ўзини кўриб туришим эди. Дасхат қўйдириб олишга ҳеч нарса тополмай бир четга бориб ўтирдим. Концерт чиройли ўтди. Айниқса саҳнага Муҳаммад Юсуф чиққанида зал олқишлардан ларзага келди. Ўша куни “Назм ва наво” кечасига айланган дастур ҳамон кўпчиликнинг ёдидан чиқмаса керак. Концерт тугагач, қайтмоқчи бўлиб эшик ёнига келсам, ҳофизнинг созандаларидан бири мени тўхтатди. Охунжон Мадалиев билан Муҳаммад Юсуф мен томонга келаётган эди.\n– Шеърингиз зўр қўшиқ бўлибди, – деди устоз самиймилик билан саломлашиб.\n– Ҳа энди, хом-хаталагина шеър эди, яхши мусиқа, чиройли овоз билан сайқал топгани учун яхши чиққан, дедим ийманиб.\n– Кўрдизми, ҳофиз, қишлоқнинг шоиралари шундай бўлади. Опага олди қатордан жой бергандик, келмабди деб хавотир олдингиз. Келиб ўтирганини сездирмабди ҳам. Сизларда қандай билмадиму, бизнинг қишлоқларга қатнайдиган автобусларга чиқиш-тушишниям ички қонуни бор. Аёллар автобуснинг олди эшигидан, эркаклар орқа эшикдан чиқиши керак. Агар шошиб, адашиб аёллар салтанатига қадам ранжида қилиб қўйсангиз… нақ балога қоласиз. Момоларимиз чолларининг яктакларини бошларига ёпиниб олиб, бегона кўзлардан ўзини пана қилиб юради. Қаранг, исми шарифини айтсангиз ҳам шоира синглимиз сахнага чиқмади. Келмаган деб ўйладик. Яхшиям, созанда укамиз таниб қолди. Кейин менга юзланиб:\n– Синглим, нега кўзга кўринган газетларда чиқишлар қилмайсиз? Яхшигина ижодингиз бор экану, сизни ҳеч ким танимайди. Шеърларингиз бўлса менга беринг, Тошкентга олиб кетаман. Ватан хақида ёзганларингизни алоҳида ажратиб қўйинг.\n– Ватан ҳақида кўп ёзмаганман!\n– Ватанни ёзмайдиган, ёзишни билмайдиган қаламкаш шоирликка даъво қилмаслиги керак,– дея ташқарига қараб йўналди. Ҳофиз Муҳаммад Юсуфнинг кайфияти ўзгарганини сезиб ўртага тушди;\n– Ака, шошманг, энди суҳбатга шира кираётган пайтда қўл силтаб кетманг-да! Сизга ўхшаб туғилиб ўсган жойидан йироқда юрган бўлса эди… ёзиш қочмас, оила, бола-чақа ишидан ортиб ижод қилганига раҳмат айтиш керак Ота-онаси, жигарлари бир кўча нарида яшаса, ёнида юриб нима деб ёзсин яна?\n– Эл-юрт, ватанни севиш, соғиниш учун ундан йироқ кетиш шарт эмас. Айниқса, қиз бола бошини эгиб туғилган уйидан бошқа хонадонга остона хатлаб чиқиб кетиши, ёт одамлар орасига салом бериб кириб бориши, бошқа оила қозонида қайнашининг ўзи минг сатрга арзирли образ-ку! Келинчаклар тўй куни эгнига кийган оқ кўйлакни кўз олдингизга келтиринг-да, ота-онасига, туғишган жигарларига, қалдирғочлар ин солган, болалиги қувнаб ўтган айвонига қараб, этаклари хилпираб, титраб-қақшаб хайр дегандай кўринади. Ҳар бир қизнинг қисматида мусофирлик тўнини кийиш битилган. Мингтепа тўғрисида ёзинг синглим, ҳар бири асқартоғ, ҳар биттаси мурод тепа-ку! Қанча сир-асрорни қорнида сақлаб ётибди бу боботепалар. Мансаб, бойлик шодлигу андуҳ ҳаммаси ўткинчи. Ортингиздан из қолдирай десангиз, бисот қилиб сўз қолдирай десангиз, шеъриятингизга содиқ бўлинг. Андишали бўлганингиз яхши, бироқ ўзингизга панд бериб қўядиган ҳолатда эмас,- деди самимийлик билан.\nИжодимга камол тилагач менга “Эрка кийик” китобини тақдим этди. Икки кун ичида шеърларимни албатта етказишим кераклигини тайинлаб хайрлашди.\nОрадан кўп ўтмай республикада кўзга кўринган ёшлар газетасида туркум шеърларим чоп этилди. “Шарқ юлдузи” журналида чоп этилган шеърларим хусусида яхши фикрлар билдириб устоз адиб Ўткир Ҳошимовдан менга мактуб борган кундаги қувончим, яқинларимни айниқса дадам раҳматли кўзига ёш олиб севингани ҳеч қачон ёдимдан кетмайди. Ўша ширин хотираларни ёд этсам юрагимда адабиётга, шеъриятга бўлган муҳаббатим янада аланга олади.\nАндижоннинг Шаҳрихон туманида Муҳаммад Юсуф ижоди ва фаолиятига бағишланган катта ижодий анжуман бўлди. Вилоятдаги барча туман ҳокими ўринбосарлари, таълим муассаса раҳбарлари орасида момолар, соқоли кўксига тушган боболар, болалар ҳам бор эди. Кеча давомида бир ёши улуғ отахон сўзга чиқиб, “Дўппи киймай қўйди одамлар” шеърини ёддан ўқиб бўлгач шундай деди: –Бизнинг маҳалла қўли гул ҳунармандлар маҳалласи, қизим, келинларим, маҳалладаги кўпчилик хотин-қизлар дўппи, сўзана, чойшаб тикиш билан шуғулланади. Сиз мана шу шеърни телевизорда ўқиб чиққанингиздан кейин бозоримиз қизиб кетди, шоир ўғлим. Шундай “заказимиз” кўпки, қозон қайнатиш мен билан кампиримнинг зиммасига тушган. Манави дўппи янги нусха, сизни исмингизга аталди, қани, биринчи тикилган дўппини ўзингиз кийиб олинг…\nШеъриятга, шоирга бўлган эътибордан ҳаммамиз қувондик. Тадбир якунига етиб, кетар пайтимиз бошига оқ қалпоқ, яктак кийиб олган ўрта ёшлардаги бир одам шоирнинг йўлига чиқди:– Келган азиз меҳмонларга таом тайёрлаймиз деб шеърларингизни эшитмай қолдик-да. Асабийлашганимдан бармоғимни кесиб олганимни ҳам сезмабман,–деди ним табассум билан.\nҲалиги одам жилмайиб гапиргани билан кўзлари тўла ёш эди. Қўлига ўраб олган рўмолчаси қон…\n– Эй, акажон, шуям гап бўптими, шуям ишми? Мен ёнингизда турибман-ку! “Вой-дод, тўйдим”, дегунизча шеър ўқийман, чарчаб қолсам ана Марҳаматдан шоиралар ҳам келган, – деди мен томонга ишора қилиб. Ўша паллада – ўндан ортиқ шеърини ёддан ўқиди. Шинаванда ошпазлар ёнига яна тумонат одамлар келиб қўшилди. Кекса толнинг соясидаги суҳбат анчагача давом этди. Охирида ошпаз амаки шоирнинг бағрига босиб: “Раҳмат, укажоним, сизга жоним садқа бўлсин, сиздай шоирнинг туққан онангизга раҳмат, минг қуллуқ”, — деди вужуди титраб.\nУмр йўлдошимнинг ишлари боис Тошкентга келиб яшай бошлаганимизда, дадам раҳматли “Катта шоирлар яшайдиган манзилга боришлик пешонангизда бор экан, қизим. Қисматни қилмишига шукрона айтиб, қадам ва қаламингизга, нон ва номингизга доғ туширмай, дадиллик билан ижод қилинг, аввали яратганим қўлласин, Андижонликларнинг байроғига айланиб бораётган шоир Муҳаммад Юсуфдек ватанпарвар, элпарвар бўлинг”, – дея дуо қилдилар.\nМуҳаммад Юсуф оламдан ўтди деган сўзни эшитган лаҳзада олам қорайиб кетгандек, кўзимга ҳеч нарса кўринмай қолди.\nЎзбекистон Ёзувчилар уюшмасида фаолият юритган пайтларида Муҳаммад Юсуфнинг ҳузурига киришни орзулаган кунларимиз қанча бўлган. Умр йўлдошим билан бир неча марта келиб учрашолмай қайтганмиз. Қанча-қанча устоз адиблардан мерос бу маконда хизмат қилиш тақдиримда борлигига мамнунман. Фаолиятимни бошлаган хона бурчагида униқиб кетган ёзув столини ташқарига чиқармоқчи бўлдим. Кўзи тушиб қолган Ўзбекистон халқ шоири Сирожиддин Саййид “Мунаввара, бу “журналний” Муҳаммад аканинг хонасида турарди, шуни устида ёзиб ўтиришни яхши кўрарди. Уюшманинг барча жиҳозлари янгиланган пайтда биттагина мана шу сақланиб қолган эканда, асранг!”– деди. Қайтариб хонага олиб кирдим.\nМинг уринсам ҳам устоз айтганидек, Мингтепа тўғрисида шеър ёзолмадим. Мингтепанинг минг биринчи тепаси ҳақида ёзганимни сиз азизларга илиндим.\nЮРТИМ (Муҳаммад Юсуф хотирасига)\nКун қорайди айни ёзнинг чилласи…\nЧирт узилди Ватаннинг бир парчаси,\nКўзин юмди шоирларнинг эркаси.\nУ бош қўйган тупроқ энди муаззам –\nМингтепанинг минг биринчи тепаси.\nБу макондан таралар ялпиз иси,\nЧечаклар барг тўкмай турар кузгача.\nҚумри сайрар, борлиқда булбул саси,\nХазоннинг ҳам туси бунда ўзгача.\nУмрин тикди сўздан битта сўзгача…\nБулут райҳон экиб кетар сўқмоққа,\nБуғдой сепар Улуғ тоғнинг лоласи.\nБилмам не деб таъриф айтай тупроққа,\nЖони қақшаб, тинмас кўзда жоласи,\nҚучоғига келиб ётди боласи…\nМингтепанинг минг биринчи тепаси,\nТегиб кетманг, тўкилмасин нолалар.\nТупроқ она, Ватан эди отаси,\nШоир бунда янги шеърин қоралар,\nБир қўшиқки, юракларни поралар…\nБолангдирман, ташна тоғу сойингга,\nБилмам қайда қўним топар ҳалак жон.\nБир кун тиниб, бош урганда пойингга,\nҚучоғинга оласанми, Андижон…\nСен мен билан қоласанми, Андижон…


Олий Лига 3-тур. Кимда имконият қандай? » Скачать музыку бесплатно новинки музыки 2016-2017\nОлий Лига 3-тур. Кимда имконият қандай?\nКомментариев: 0 Просмотров: 234 Дата: 31-03-2016, 12:19 Бугундан Олий лига 3-тур учрашувларига старт берилади. Бу тур учрашувлари уч кун давомида ўтказилади. Сайтимиз орқали жамоаларнинг имкониятларини чамалаб кўришни давом эттирамиз. 31-март (пайшанба) “Бунёдкор” – “Машъал” 18:00 Бу мавсум старти икки жамоа учун турлича келди. Бири иккала учрашувда ғалаба қозона олган бўлса, иккинчиси эса аксинча мағлубият аламини тотиб кўрди. Сергей Лушчан шогирдлари бу мавсумда муҳлисларга ёқадиган ўйин намойиш этишмоқда. Ўтган мавсумдаги “Бунёдкор” стадионидаги учрашувда “қалдирғочлар” йирик ҳисобдаги ғалабага эришганди. Бу учрашувда ҳам “Бунёдкор”нинг имкониятлари бироз юқори. Хомяков шогирдлари ҳам чемпионатда яхши ўйин намойиш этишмоқда, лекин натижага келганда бироз омадлари келмаяпти. Имкониятлар: 60-40 1-апрель (жума) “Бухоро” – “Пахтакор” 18:45 Ўз таркибини сезиларли даражада кучайтиришга муваффақ бўлган “Бухоро” клуби бу турда амалдаги чемпионларни қабул қиладилар. Бу учрашув қизиқарли ўтишини тахмин қилишимиз мумкин. Жамшид Саидов шогирдлари бу турда “шерлар”нинг имтихонидан ўтишади. “Пахтакор” таркиби бу йил бироз кучсизланган дея айтишимиз мумкин, лекин икки турда икки ғалаба уларнинг кучларини кўрсатиб турибди. “Шерлар” учинчи тур олдидан катта йўқотишга учради. Чунки Жамшид Искандеров жароҳат сабабли бир нечта учрашувни ўтказиб юборишга мажбур. Имкониятлар: 50-50 “Насаф” – “Обод” 18:00 Рўзиқул Бердиев шогирдлари бу турда чемпионат дебютанти “Обод” жамоасини қабул қилишади. Бу учрашув “Обод” учун бир имтихондек ўтиши аниқ. Дебютант аввалги турда “Бухоро” билан тенгма-тенг кураш олиб боришганди. Қарши шахрида ўтадиган учрашув қизиқарли ўтишини тахмин килишимин мумкин. Бу матчда “аждарлар”нинг имкониятлари бироз юқори. Чунки улар иккала турда ҳам ажойиб ўйин намойиш этишди ва ажойиб ғалабаларга эришишди. Имкониятлар: 60-40 “Локомотив” – “Нефтчи” 16:00 3-турнинг марказий учрашувларидан бири Тошкентда бўлиб ўтади. “Локомотив” жамоаси ўз майдонида Фарғонанинг “Нефтчи” жамоасини қабул қиладилар. “Темирйўлчилар” аввалги турларда сафарда ўйин ўтказган эдилар. Бу турда ўз майдонларидаги дастлабки учрашувни ўтказадилар. Ўтган йилги Тошкентдаги учрашувда дуранг натижа қайд этилганди. Бу сафар қандай натижа қайд этилади? Бу саволга эртага жавоб оламиз. Имкониятлар: 55-45 - деб хабар бермоқда Stadion.uz нашри.


Лондон етакчилик қилмоқда, унинг ортидан Нью-Йорк, Париж ва Токио бормоқда. Москва бир йил ичида битта поғонага юқорига кўтарилиб, ...\nРеспубликаси Президенти Шавкат Мирзиёев Токио шаҳрида Япония ишбилармон доиралари вакиллари билан учрашув ўтказди. Президент матбуот хизмати маълум қилишича, учрашувда «JETRO», «JICA», ... раҳбарлари иштирок этди. Учрашув аввалида 16 декабрь куни Токиода бўлиб ўтган Япония — Ўзбекистон бизнес форуми натижалари ҳақида ...\nхизмати Фото: Президент матбуот хизмати Давлатимиз раҳбари Токиога жўнаб кетди. Аэропортда президентимизни Аичи префектураси ва Нагоя ...\nТокиода Ўзбекистон-Япония бизнес-форуми бўлиб ўтди\nдекабр куни Токио шаҳрида Ўзбекистон-Япония бизнес-форуми форуми бўлиб ўтди. Унда Ўзбекистон томонидан вазирликлар, идоралар, тармоқ бирлашмалари ва тижорат ...\nТокиода 2020 йили бўлиб ўтадиган Олимпия ўйинлари жадвалини тузиш якунланди. Бу ҳақда бугун, 16 апрель куни мусобақалар сайтида маълум қилинди. Демак, ... мусобақалари 25 июлдан 2 августгача ўтказилади. Эслатиб ўтамиз, Токиодаги Олимпия ўйинлари 2020 йилнинг 24 июлидан 9 августига қадар бўлиб ...\nхурсанд қилиб жўната олади. Фото: «National Geographic» Токио иккинчи ўринда, ҳолбуки Япония пойтахтида Мишлен юлдузига эга 230 ...\nТокио (Япония)да 2020 йили бўлиб ўтадиган Ёзги олимпия ўйинлари машъаласи тақдимоти ўтказилди. Машъаланинг оғирлиги 1,2 килограмм бўлиб, «пуштиранг ... префектурасида старт берилади, 24 июль — Олимпиада очиладиган куни у Токиокага етиб келади. Эслатиб ўтамиз, Токиодаги XXXII Ёзги олимпия ...\nЙилнинг энг бахтга тўла ери аниқланди\nТокиодаги Диснейленд 2018 йилнинг энг бахтга тўла ери деб топилди. Бундай хулосага «Instagram» мутахассислари фойдаланувчилар ўз суратларида ... геолокациялар орқали келишган. Аниқланишича, йил якунларига кўра Токиодаги Диснейленд энг кўп ижобий смайллар йиғган. Энг кўп фойдаланилган ...\n«Сафар мақсади сабаблари тушунтириб берилмаган ҳолларда, Япония чегара хизмати Сизнинг киришингизни ман этиши мумкинлигини эътиборга олишингизни сўраймиз. Японияга сафарни режалаштиришда мазкур маълумотни инобатга олишингизни сўраймиз»\nпойтахти Токио шаҳридаги «Токио» жоме масжидида кеча жума намози икки марта ўқилди. Бу ҳақда «Sabah» хабар бермоқда. «Жума намозига одам кўп келиб, жой ...\nмай куни Токиода Япония, Хитой ва Жанубий Кореянинг давлат ва ҳукумат раҳбарлари Корея яриморолини ядровий қуроллардан холи ҳудудга айлантириш бўйича ...\nпойтахти Токио атрофидаги Тама шаҳри ҳокимлигига номзодини қўйган «Ал»нинг ваъдаси таъсирчан: «Ҳеч кимга ён босмайман».Б ҳақда «Sabah» нашри ёзмоқда. «Ал» ...\nТокио университети ходимлари инсон терисига осон ёпиштириш мумкин бўлган ултра юпқа дисплейни яратди. У 16х24 қийматдаги светодиодлардан ва махсус ...\n«Sumitomo Forestry» компанияси ўтган йили Токиода ёғочдан 70 қаватли осмонўпар бинони қуришни режалаштираётгани ҳақида маълум қилганди. Куни кеча эса компания мазкур қурилишнинг батафсил ...


ЎзА - Тахтакўпир туманида пахта экиладими?\n05.02.2018 18:45 Чоп этиш версияси\nТахтакўпир туманида пахта экиладими?\nПрезидентимиз Шавкат Мирзиёев 2017 йил 15-16 декабрь кунлари Қорақалпоғистон Республикасига ташрифи давомида Қўнғирот ва Тахтакўпир туманларини асосан чорвачиликка ихтисослашган ҳудудга айлантириш бўйича топшириқ берган эди.\nХўш, энди бу туманларда пахта экиладими ё йўқ? Бу саволга Тахтакўпир тумани ҳокими Ж.Адилов бундай жавоб берди:\n– Туманда умуман пахта экилмайди эмас, экилади. Лекин, пахта ер майдонларини йилма-йил камайтириб борамиз. Чорвачилик кутилган натижани бериб, йўлга тушиб кетгунга қадар, вақтинча пахта экиш бўйича таклиф билдирганмиз. Ўтган йил пахтадан яхши даромад олдик. Пахта йиғим-терим мавсумида кўпчилик иш билан таъминланди.\n2018 йилнинг 1 январь ҳолатига кўра, туманда жами 32 минг 655 гектар экин майдони бўлиб, унинг 16 минг 752 гектарига жорий йил учун қишлоқ хўжалиги экинларини экиш режалаштирилган. Яъни, 80 гектар ерга аччиқ қалампир, 2 минг 600 гектар ерга қизилмия, 3 минг гектар ерга пахта, 4 минг 400 гектар майдонга кузги буғдой, 100 гектар ерга картошка, 250 гектар ерга полиз экинлари, 30 гектарга соя, 5 минг 775 гектарга шоли, 350 гектарга беда, 76 гектар ерга лавлаги ва 396 гектар майдонга бошқа қишлоқ хўжалиги экинлари экилади.\nКелажакда туманимизда чорвачилик, паррандачилик, балиқчилик, пахтачилик, ғаллачилик, боғдорчилик, деҳқончилик ва кўп тармоқли фермер хўжаликларини ташкил этиш режалаштирилмоқда.\nБундан ташқари, иссиқхоналар қуриш, асаларичиликни ривожлантириш, озиқ-овқат маҳсулотлари ва қурилиш материаллари тайёрлаш каби янги лойиҳалар режалаштирилмоқда. Тумандаги энг аҳамиятли янгилик – “Агро комплекс Қорақалпоғистон” масъулияти чекланган жамияти шаклидаги Ўзбекистон – Америка қўшма корхонаси қурилмоқда.


Агар қонун ёки фармон қабул қилиш билан иш битганда, давлат тилига 2005 йилда, лотин алифбосига эса 2010 йилда тўлиқ ўтиб кетган бўлар эдик, дейди шоир Фахриёр. У Kun.uz’га тақдим этган мақоласида давлат тили билан боғлиқ муаммолар ечими юзасидан ўз таклифларини ҳам илгари суради.\nБиз кўпинча бирор нарса ҳақида кўп гапирилаётганини, қонун, фармон ёки қарор қабул қилинаётганини, қандайдир тузилмалар ташкил этилаётганини, уларга тегишли кампаниябозликни гўё шу билан муаммолар ҳал бўлиб қоладигандай қабул қиламиз, дўппимизни осмонга отамиз, кимларнингдир отини турлаш-туслашга тушиб кетамиз.\nБироқ орадан 30 йил ўтиб қарасакки, ҳеч нарса ўзгармабди: ҳаммом ҳам ўша-ўша, тос ҳам ўша-ўша.\nАгар қонун ёки фармон қабул қилиниши билан иш битганда, давлат тилига 2005 йилда, лотин алифбосига эса 2010 йилда тўлиқ ўтиб кетган бўлар эдик. Шунинг учун кампаниябозликка ишонмасдан, ҳаққимизни талаб қилмас эканмиз, бундан кейин ҳам вазият ўзгариши қийин. Бу – масаланинг фақат ўзимизга тегишли бир жиҳати, холос.\nУндан ҳам кам бўлмаган яна бир ташқи таъсир омили бор. У ҳам бўлса, Россияда неоимпериалистлар қайта бош кўтараётгани ва жон-жаҳди билан собиқ СССРни тиклашга уринаётганидир. Бунинг учун Москва «арсенали»даги барча воситалар ишга солинмоқда: қўшни республикалар ҳудуди Россияники деб даъво қилинмоқда, «русцентризм» йўриғига юрмаётганларга ҳар хил иқтисодий босимлар ўтказилмоқда (Молдова, Грузия, қисман Ўзбекистон), тил сиёсати масаласида уларнинг ички ишларига аралашилмоқда (Украина, Молдова, Ўзбекистон).\nЯқиндагина кузатилган помидорга тақиқ ёки рус сиёсатчилари ҳадеб Ўзбекистонни Евросиё иқтисодий иттифоқига киришга ундаётгани – бундай хатти-ҳаракатларнинг кўринишларидир.\nЯна шуни ҳам қайд этиш жоизки, янги мустақил республикаларда неоимпериалистларнинг бу очкўз талабларига «лаббай» деб жавоб берадиган советпарастлар ҳам, ҳокимиятда қолиш учун Москвага ён беришга тайёр сиёсатчилар ҳам, афсуски, истаганча топилади.\nБундан 3–4 йил олдин Россиянинг ўз таъбири билан айтганда, исми ўзбек бўлган «чет эл агентлари»нинг ушбу мамлакат ташқи ишлар вазири Сергей Лавровнинг Ўзбекистонга сафари олдидан рус тилининг мақомини ошириш талабини ўзбек ҳукумати олдига қўйишни сўраб қилган мурожаатини эслайлик.\nЭнг ачинарлиси, сўнгги пайтларда тил масаласида ҳам ён бериш, яъни рус тилини иккинчи расмий тил сифатида сақлаб қолиш, айрим атамаларни Кремлга ёқиш учун русчалаштириш, миллий тил давлат тили саналган мамлакатларда рус тилининг қўлланиш доирасини кенгайтиришга уриниш, постсовет республикалари раҳбарларининг нафақат чет мамлакатлар вакиллари билан рус тили орқали музокара қилиш, ҳатто ўз халқига русча мурожаат қилиш ҳоллари ҳам учрамоқда. Бу тамойилга айланиб кетаётгани ёмон.\nШунинг учун тез орада давлат тили ҳақидаги қонун янги таҳрирда қабул қилиниб, унинг талабларини бузганлик учун тегишли жавобгарлик чоралари аниқ белгиланиб, иссиғида лотин алифбосига ўтиб кетилмаса, ҳозирги икки алифболи шармандали ҳолат узоқ сақланиб қолаверади, чунки сўнгги йилларда Россиянинг постсовет макони, хусусан, Марказий Осиё республикаларига босими тобора ортиб бормоқда. Модомики, ҳукумат Ўзбекистоннинг ЕОИИга кириши юзасидан Россия босимига жавобан тилни ривожлантириш ҳақида ҳужжатлар қабул қилиб, Вазирлар Маҳкамаси қошида Давлат тилини ривожлантириш департаментини тузган экан, миллий тилни асраб қолиш ва ривожлантириш нафақат миллатнинг кўтарилишига, қолаверса, неоимпериалистларнинг босимига қарши туришга хизмат қилишига ишонгиси келади одамнинг.\nТакрор бўлса ҳам айтиш керакки, 30 йилдан ошиқ вақт мобайнида миллий тил борасида юритилган сиёсат ҳолва деган билан оғиз чучимаслигини аниқ-равшан кўрсатиб берди. Давлат тили ҳақида қонун қабул қилингани билан унинг талабларини бузганлик учун жавобгарлик, яна уни ҳаётга жорий қиладиган механизм бўлмагани, янада тўғрироғи, чала-чулпа механизм бир вақтлар амал қилгани ва у ҳам кейинчалик йўқ қилингани оқибатини бугун кўриб турибмиз – тил сиёсати борасида ташқи таъсирга боғлиқ бўлмаган ишларимиз ҳам ўлда-жўлда экан.\nБугунги куннинг энг катта бош оғриғи – атамаларни тартибга солиш масаласидир, деб бемалол айтиш мумкин. Уларни ҳар ким ўз билганича ишлатиб ётибди. Масалан, «тамойил» сўзи аллақачон «принцип» сўзининг муқобили сифатида дарсликларга ҳам кириб кетди. Ваҳоланки, у «тенденция», «тренд» сўзларининг ўгирмасидир. Қандай қилиб, «мойиллик»ни англатувчи сўз «принцип»нинг муқобили бўлиши мумкин?\nЁки «фуқаро» сўзини олайлик. Назаримда, «сиёсий ирода»ни бунақа хато атамаларни тиқиштиришга сарфламасдан, мутахассисларнинг фикрига қулоқ тутиб, мамлакат ва аҳолиси учун долзарб бўлиб турган муаммоларни ечишга йўналтириш кўпроқ фойда берган бўлур эди. Нега биз ҳам қардош халқлардан ўрнак олиб, «cитизен» сўзини «азамат» (Қозоғистон), «ватандош» (Туркия, Озарбойжон) деб олмаймиз? Ҳатто араблар ҳам бизга «фуқаро» сўзини «тортиқ қилиб юбориб», ўз ватандошларини مواطن («муватин» – «ватандош») деб атайди.\nЯқинда бир таржима компаниясининг буюртмасини бажараётиб, «USCIVILAVIATION» бирикмасини ўзимизда қабул қилинган тартиб-қоидалардан келиб чиқиб, «АҚШ фуқаро авиацияси» деб таржима қилишга тўғри келди. «Фуқаро» сўзининг маъносидан яхши хабардор буюртмачи араб йигит бунга қаттиқ эътироз билдирди ва «civil» сўзининг «фуқаро»га қандай алоқаси борлигини билмай таажжубланди. Шунда мен ҳам бу атамага қарши эканимни, бироқ ўзбек тилида бу сўз «cитизен», «cивил» сўзларининг таржимаси сифатида қабул қилинганини эшитиб, ҳайрон қолди.\nВазирлар Маҳкамаси ҳузурида Давлат тилини ривожлантириш департаменти тузилгани, унинг раҳбари ҳукумат амалдорларидан чет элларга чиққанда ҳам ўзбек тилида гапиришни талаб қилаётгани яхши. Лекин амалий иш-чи? Давлат тили ҳақидаги қонун ижросини назорат қиладиган, атамаларни тартибга соладиган, уларни саралаб олиб, барча давлат идоралари қўллаши учун мажбурий қилиб қўядиган механизм жорий этилдими?\nБунақа механизмни яратиш учун қайтадан ғилдирак кашф этишнинг мутлақо кераги йўқ.\nТуркия ва Исроил сингари мамлакатлар тажрибаси бунинг учун комиссия тузиш билан чекланиб қолмасдан, алоҳида институт ташкил этилиши зарурлигини ва у тил билан боғлиқ барча муаммоларни ҳал этиш устида доимий иш олиб бориши, улар юзасидан ечимларни таклиф этиб, амалиётга татбиқ этилишини назорат қилиш билан шуғулланиши кераклигини кўрсатмоқда.\nМасалан, Туркияда Турк тили уюшмаси 1932 йилда Мустафо Камол Отатурк ташаббуси билан ташкил этилган. Уюшма ҳозирги кунга қадар турк тили тартиб-қоидаларига риоя этилишини назорат қилувчи расмий идора ҳисобланади. Ҳозирги кунда чет тиллардан кириб келаётган атамаларнинг туркча муқобилини топиб ишлатиш билан шуғулланади, бундан ташқари, луғатлар чоп қилади.\nЁки Исроилнинг Иброний тили академиясини олайлик. У давлат муассасаси бўлиб, иврит – иброний тили, унинг тарихи ва ривожланишини ўрганади, шунингдек, ушбу тил бўйича меъёрлар ишлаб чиқиш билан шуғулланади. Академия иброний тилини тартибга солувчи идора бўлиб, унинг грамматик, лексик ва атамашунослик меъёрларини белгилаш, жумладан, янги сўзларни ишлаб чиқиш ва расман тасдиқлаш ҳуқуқига эга. Академиянинг тил меъёрларига оид қарорлари давлат ҳужжатларининг расмий тўпламида чоп этилади ҳамда улар марказий давлат ва маҳаллий ҳокимият органлари, давлатга қарашли ва илмий муассасалар, жумладан, телерадиоэшиттириш бошқармаси учун мажбурий ҳисобланади.\nШошилинч ҳал этилиши керак бўлган яна бир масала – давлат тили ҳақидаги қонун ижросини назорат қилиш механизмини яратишдир. Масалан, Францияда давлат тили тўғрисидаги қонун талабларига риоя қилинишини истеъмолчилар ташкилотлари назорат қилади. Назаримда, бизда ҳам бундай ваколатни жамоат ташкилотларига бериш ва буни давлат тили тўғрисидаги қонуннинг янги таҳририга киритиш мақсадга мувофиқ бўлади.\nХуллас, давлат тили ҳақида қонун қабул қилингандан бери орадан ўтган 30 йилдан кўпроқ вақт бу масалага чала-чулпа ёндашиш қандай оғир оқибатларга олиб келишини кўрсатди. Қонунни янги таҳрирда қабул қилишда ўша хатоларга йўл қўймаслик зарур бўлади.


«Бухоро-1» темир йўл вокзалида антитеррор машқлари бўлиб ўтди\n19:20 / 23.05.2017\nЖорий йилнинг 23 май куни «Бухоро-1» темир йўл вокзалида вилоят ҳудудидаги ҳуқуқ-тартибот идораларининг ўқув тактик машғулотлари ўтказилди. Бу транспорт объекти бекорга танланмади, сабаби транспорт воситалари хавфсиз ҳаракатланишини таъминлаш ва темир йўл вокзалини террорчилик актларини қайтаришга доимий равишда тайёр туриши тегишли хизматларнинг устувор вазифаси ҳисобланади.\nМашқларда ФВВ, ИИВ, МВ, бошқа куч тузилмалари бўлинмалари ходимлари, шунингдек, Бухоро вилояти ҳокимияти вакиллари иштирок этди. Машқлар давомида ҳуқуқ-тартибот ва қутқарув хизматларининг фавқулодда вазиятлардаги ҳаракати ишлаб чиқилди ҳамда тайёгарлик даражаси текширилди, бунда ёнғин хавфсизлиги ва тиббий ёрдам хизматлари ҳам қамраб олинди.\nМашғулот сценарийсига кўра, ҳуқуқ-тартибот ходимларига темир йўл вокзали йўловчилари хавфсизлигини таъминлаши ва вагонлардан бирини эгаллаб олган шартли террорчиларни зарарсизлантириши талаб этилди. Мудофаа вазирлиги, Ички ишлар ва Фавқулодда вазиятлар вазирликлари бўлинмалари белгиланган вазифаларни бажаришди юқори профессионаллик ва қатъият кўрсатишди, қуролланган жангариларни зарарсизлантиришда тезкор ҳаракат қилишди.\nМашқлар барча қамраб олинган тузилмаларнинг юқори мобиллиги, воқеа жойига ўз вақтида етиб келган авариявий-қутқарув бригадалари ҳаракатининг ўзаро уйғунлигини кўрсатиб берди. Қутқарувчилар жабрланганларни эвакуация қилишди ва жабрланганларга биринчи тиббий ёрдам кўрсатишди.\nЎтказилган махсус амалиёт якунида қайд этилишича, машқлар юқори даражада ўтказилган, қўйилган вазифалар эса тўла ҳажмда бажарилган.\nвокзал Бухоро антитеррор


Истанбул университети ректори: “Истанбул ва Самарқанд давлат университетлари ўртасида ҳамкорликни йўлга қўйиш учун ҳаракат қилдик” - Hidoyat.uz\nАсосий саҳифа Янгиликлар Истанбул университети ректори: “Истанбул ва Самарқанд давлат университетлари ўртасида ҳамкорликни йўлга қўйиш учун ҳаракат қилдик”\nЧоп этилди Oktabr 22, 2019 Истанбул университети ректори: “Истанбул ва Самарқанд давлат университетлари ўртасида ҳамкорликни йўлга қўйиш учун ҳаракат қилдик”da fikr bildirishni o'chirish\nТуркий ва исломий маданиятнинг энг қадимий бешикларидан бўлган Самарқандга қилган сафаримиз Истанбул ҳамда Самарқанд университетлари ўртасидаги ҳамкорликни йўлга қўйиш борасида муҳим қадам бўлди.\nТуркиянинг қадимий илдизларга эга бўлган олий ўқув юрти Истанбул университети санъат соҳасидан сиёсий фанларгача, табиий фанлардан илоҳиёт билимларигача бўлган кўп тармоқли таълим дастурларига эга бўлган даргоҳ бўлиб, у мамлакатнинг ижтимоий-сиёсий тараққиётида ва илм-фан ривожида олдинги сафларда бўлиб келмоқда.\nИстанбул университетининг битирувчиларидан икки нафари Нобель мукофотига сазовор бўлгани ҳам шундан далолат беради.\n“Тарихдан келажакка қурилган кўприк” шиори билан ҳаракат қилувчи университетимизнинг Боязид майдонидаги муҳташам дарвозаси юртимиздаги университет тушунчасининг рамзига айлангандир.\nЖаҳон тарихида муҳим ўрин тутувчи ¬Истанбул шаҳрининг фатҳи (1453) фақатгина Усмонли салтанатининг сиёсий ҳаётида эмас, балки таълим тарихи нуқтаи назаридан ҳам янги бир бошланғичдир. Султон Меҳмед Фотиҳ шаҳарни олганидан кейин дарҳол уни бир илм-фан марказига айлантириш ва шаҳарнинг турли қисмларида илм-фан ва ибодат марказларини барпо этиш вазифасини қўяди. Ана шундай одимлардан бири Аясофия масжидининг ёнидаги монастир биноларини мадрасага айлантирилиши ва уларда ўз даврининг энг юксак стандартлари даражасида таълим берилишига эришилгани бўлди.\nУшбу мадрасага машҳур ўзбек олими Мирзо Улуғбекнинг шогирди Али Қушчининг мударрис этиб тайинланиши нафақат бугунги Ўзбекистон билан илмий алоқаларнинг ўрнатилиши, балки университетимизда илмий анъаналарнинг шаклланишида ҳам муҳим ўрин тутади.\nИстанбул фатҳи билан ўз тарихини бошлаган Истанбул университети ҳар доим бўлиб келганидек, бугунги кунда ҳам энг илғор ва етакчи таълим даргоҳи бўлиш миссиясини бажариб келмоқда. Университетимизнинг Истанбул шаҳрининг турли қисмларига ёйилган 16 факультети, 12 илмий-тадқиқот институти, икки олий мактаби, икки касб-ҳунар олий мактаби, 2 бўлими ва 77 тадқиқот маркази мавжуддир.\nБу таркибий бўлинмаларда 90 минг талаба таълим олади. Сиртқи таълим ва масофавий таълим йўналишида таҳсил олаётганлар билан университетимизда жами 419 минг талаба бор. Улардан 8200 нафари чет элликлардир. Истанбул университети жами 720 халқаро ҳамкорлик шартномаларига эга бўлиб, Эрасмус, Мавлоно, Фаробий талаба ва ўқитувчи айрибошлаш дастурлари доирасида улар билан таълимий ҳамкорликни амалга оширмоқда. Бу шартномалар дунёнинг барча ўлкаларидаги олий ўқув юртларини қамраб олса-да, шуни алоҳида таъкидлашни хоҳлардимки, азалий қардошлик алоқаларимиз бўлган туркий давлатлардаги университетлар билан илмий-таълимий алоқаларни ривожлантиришни Истанбул университетининг биринчи даражали вазифаси этиб белгилаганмиз.\nМамлакатнинг муҳим илмий-тадқиқот маркази бўлган университетимизнинг энг долзарб вазифаларидан бири замонавий билим ва технологиялар соҳасида ҳам пешқадам бўлишдир. Бу мақсадга эришиш учун дунёнинг турли минтақаларидаги илғор илмий-тадқиқот марказлари билан алоқалар ўрнатиш ва яқин илмий ҳамкорликни амалга оширишга алоҳида эътибор бериб келмоқдамиз. Самарқанд давлат университети ана шундай илм-фан ва таълим марказларидан биридир.\nИстанбул университети билан Самарқанд давлат университети ўртасида ўтган йиллар давомида таълим соҳасидаги ҳамкорликни йўлга қўйиш учун ҳаракат қилдик, 2019 йил апрель ойида шартнома имзоладик. Бу академик, илмий ва маданий ҳамкорлик шартномаси доирасида амалга ошириладиган муҳим ишларимизни муҳокама қилиш ва амалий одимларни отиш учун 26 сентябрь ойида Самарқанд давлат университетига ташриф буюрдик.\nСамарқанд давлат университетига ташрифимиз чоғида университетларимиз ўртасидаги ҳамкорликни 2020 йилдан бошлаб қуйидаги тўрт йўналишда амалга оширишга қарор қилдик. Биринчиси, Ўзбекистон Республикаси Президенти муҳтарам Шавкат Мирзиёев ташаббуси ва таклифи билан ташкил этилган СамДУнинг Халқаро таълим марказида “Тил маркази” ташкил қилиш ва унда Истанбул университетининг бу борадаги бой тажрибасидан унумли фойдаланиш, туркча ва инглизча дарсларни халқаро сертификат бериш даражасида олиб борадиган профессор-ўқитувчиларни Истанбул университетидан юбориб, бу иш оёққа тургунига қадар уларнинг хизмати ва тажрибасидан фойдаланиш.\nКейинги мақсадимиз 2020 йилда Самарқанд университети билан биргаликда “Тарихда ва бугунги кунда туркий республикаларда таълим ва илм-фан соҳасидаги ўзаро алоқа ва ўзаро таъсир” мавзусида халқаро конференция ташкил этиш ҳамда бутун турк юртларидан, туркий дунёдан келадиган олимлар билан бу хусусда чуқур илмий мулоқот ва муҳокамалар уюштиришдан иборат.\nБошқа бир хусус, фармакология, аниқроғи, шифоли ўсимликлардан табиий дорилар ишлаб чиқариш технологияси бўйича СамДУ билан қўшма таълим дастурини йўлга қўйишни бошлашдир. Бу юртингиздаги минглаб доривор ўсимликлардан табиий, зарарсиз дориларни ишлаб чиқаришга хизмат қиладиган технология ва мутахассисларни тайёрлашга хизмат қилади.\nҲамкорлигимизнинг тўртинчи соҳаси икки университет ўртасида талаба ва профессор-ўқитувчиларни айрибошлашни йўлга қўйишдир. Бу иш талабаларимиз ва ўқитувчиларимиз ўртасида илмий-таълимий ҳамкорликни йўлга қўйиш билан бирга инсоний ва қардошлик ришталаримизни ҳам мустаҳкамлашга хизмат қилади.\nУмид қиламизки, Самарқанд давлат университетига қилган зиёратимиз университетларимиз ўртасида имзоланган шартномани амалга ошириш йўлида қўйилган муҳим қадам ҳамда келгусида амалга ошириладиган ҳамкорлигимиз нуқтаи назаридан йўл харитаси ҳамдир.\nПрофессор Маҳмут АК,\nИстанбул университети ректори\nНарухито Япония императорлик тахтини расман эгаллади


"Сурхон"нинг 4 ўйинчисини дисквалификация қилиш тўғрисидаги қарорни Лига қўмитаси Термиз ўйингоғидаги оммавий муштлашув ортидан қабул қилган эди.\n4 июн куни “Сурхон” ва “Андижон” жамоалари учрашувида футболчилар ўртасида оммавий муштлашув бўлиши ортидан ПФЛ ҳар икки жамоанинг 4 нафардан футболчиси, шунингдек, “Сурхон” шифокорини дисквалификация қилган эди.\n“Сурхон” жамоаси ижрочи директори Эркин Холбобоев Озодлик билан суҳбатда жамоа раҳбарияти ПФЛ қарори юзасидан шикоят киритишини айтди.\n- Профессионал лига қарорига бизда ҳам эътирозлар бор. Мутахассислар бу холни қай даражада ўрганган, бу - уларнинг фикри. Биз ҳам бу борада таклифимизни, эътирозимизни киритамиз. Чунки, “Сурхон” янги тузилган жамоа. Бунақа кескин қарор ёшларга салбий таъсир қилмаслиги керак. Ҳеч ким атайлаб муштлашгани йўқ. Вазият шуни тақозо қилди. Уларни чемпионатнинг охиригача четлатиб юборсак руҳан таъсир қилади, 17 ёшли ўйинчини тўққизта уйиндан четлатиб, жарима юклаш унга таъсир қилади, - дейди Эркин Холбобоев.\nЎзбекистон футбол чемпионати биринчи лигасидаги “Сурхон” ва “Андижон” жамоалари учрашувининг тўқсонинчи дақиқасида футболчилар ўртасида оммавий муштлашув ортидан ҳакам бир вақтнинг ўзида бирйўла саккиз нафар футболчига (икки жамоадан 4 нафардан) қизил карточка кўрсатганди.\n“Championat.asia” сайтининг YouTube порталидаги каналида ушбу жанжал тасвирлари видеоси жойлаштирилган.\nУнда мезбон жамоа футболчилари андижонликларнинг ерда ётган футболчисини тепгани, жанжалга клуб шифокорлари ҳам аралашганини кўриш мумкин.\nМазкур ўйин 2:2 ҳисоби билан якунланди.\n“Андижон” футбол клубининг лицензиялаш бўйича менежери Улуғбек Мирзаев Озодлик билан суҳбатда муштлашишни “Сурхон” жамоаси ўйинчилари бошлаб бергани ва андижонлик футболчилар ҳам ўзини спортчига мос тутолмаганидан таажжубда эканини айтди.\n- Майдонда муштлашиш керак эмас. Энди сизни уриб тургандан кейин ўзингизни асабингизни ушлаб қолиш, жиловлаш қийин бўлади. Солиштириб қараган бўлсангиз "Сурхон" жамоасининг шифокори бутун умр футболда ишламайдиган қилиб четлатилди. "Сурхон" жамоасининг бир ўйинчиси мавсум оҳиригача ўйнамайдиган қилиб четлатилди. Яна бир ўйинчиси биринчи давра охиригача четлатилди. "Андижон" жамоасида катта четлатишлар йўқ. Иккита-учта ўйиндан иборат четлатишлар бўлди бизда. Муштлашиш ҳеч қанақа жамоага ярашмайди, на олий лига, на биринчи лига. Футболчилар доим ўзини спортчига мос тутиши керак, андижонлик футболчилар ҳам шунақа қилишолмадими, демак эртага ушбу можаро юзасидан йиғилиш ўтказиш белгиланган. Бу нарса қайта такрорланмаслигига ёрдам берадиган балки қандайдир чоралар кўрилади, - деди Улуғбек Мирзаев.\nФутбол соҳасида мустақил журналист Бобомурод Абдулла фикрича, Термиз ўйингоҳидаги футболчилар муштлашуви ўзбек футболидаги интизом ва аҳлоқ даражаси не қадар эканини кўрсатган.\n- Ўзбек футболида ҳали шу пайтгача битта ўйинда саккиз футболчига қизил карточка кўрсатилгани ҳолати бўлмаган эди. Термиздаги бу муштлашув ўзбек футболида тартиб-интизом қолмаганини кўрсатди. Агар мана шундай муштлашув Британиянинг олий лигасида бўлганида бутун жамоани чемпионатдан четлатишган бўлар эди, деб ўйлайман. Тўртта-бешта ўйинчини дисквалификация этиб, футболдаги аҳлоқ муаммосини ҳал этиб бўлмайди. Каттароқ жазо кўрилиши керак эди, - дейди Бобомурод Абдулла.\nЎзбекистон Профессионал футбол лигаси агар муштлашиш ҳолати яна такрорланса, "Сурхон" ва "Андижон" клубларига нисбатан янада қаттиққўл чоралар қўлланилиши, шунингдек, ҳар икки клубнинг раҳбарлари ва мураббийлар штаби эгаллаб турган лавозимлари мувофиқлиги кўриб чиқилиши ҳақда огоҳлантирган.


ОКМК мис қувурлари заводи экспорт салоҳиятини юксалтирмоқда\nДунёдаги оғир эпидемиологик вазиятга қарамай, ОКМК нинг экспорт салоҳияти босқичма-босқич юксалиб бормоқда. Олмалиқ кон-металлургия комбинатининг истиқболли корхоналаридан бири бўлган Ангрен қувур заводининг ўсиш суръатлари бугун 120% ни ташкил этмоқда.\n- Йил бошидан буён завод зиммасига 2500 тоннадан зиёд турли ўлчамлардаги мис қувурларини ишлаб чиқариш ва унинг 1490 тоннасини экспорт қилиш вазифаси белгиланганди.\n- Амалда эса 2850 тонна маҳсулот ишлаб чиқарилиб, шундан 2100 тоннадан ортиқ маҳсулотлар экспортга жўнатилди.\n- Жорий йилнинг биринчи ярим йиллигида Ангрен қувур заводи томонидан 12,3 млн. АҚШ долларига тенг маҳсулотлар хорижлик ҳамкорларга етказиб берилди.\nЭътиборлиси, корхона маҳаллийлаштириш дастури асосида маҳсулотлар турини кўпайтиришга эришмоқда. Жорий йилда икки хил янги мисли маҳсулотлар, яъни квадрат мис қувури ва мис штангасини ҳам ишлаб чиқарилиши йўлга қўйилди. Ҳозирги пандемия даврида давлатимиз томонидан қисқа муддатда Зангиота ва Ўрта Чирчиқ туманларида барпо этилган карантин зоналаридаги кислород тақсимлаш коммуникацияларида ҳам мазкур заводнинг мис қувурларидан фойдаланилди.\nЭнг муҳими, ОКМК томонидан маҳсулотнинг ташқи ва ички бозорлардаги талаб ва эҳтиёжга мос келишини таъминлашга қаратилган сиёсати натижасида кўплаб хорижий компаниялар ва маҳаллий корхоналар билан шартномалар имзолашга эришилди. Корхонанинг ички бозордаги асосий харидорлари ARTEL корхонаси ва Навоий кон металлургия комбинати ҳисобланади. Бу йирик корхоналар илгари хориждан келтирилаётган мис қувурларини эндиликда ОКМКдан харид қилишмоқда. Шунингдек, корхона Туркия, Россия, Озарбайжон, Болгария, Украина, Беларуссия, Қозоғистон каби давлатларга ҳам маҳсулотини етказиб бермоқда.\nЛига Кубоги финалида 6та гол урган «Пахтакор» «олтин ҳет-трик» қайд этди


Ўзбекистоннинг олтин-валюта захиралари кетма-кет иккинчи ой камайди - Daryo\n14:58, 20.10.2020 13070\nЎзбекистоннинг олтин-валюта захиралари кетма-кет иккинчи ой камайди\nЎзбекистоннинг расмий захира активлари сентябрь ойига нисбатан 1,2 миллиард долларга камайиб, 1 октябрь ҳолатига кўра 33,4 миллиард долларни, халқаро захиралари 32,7 миллиард долларни ташкил этди. Бу ҳақда Марказий банкка таяниб Spot хабар қилмоқда.\nМамлакат захиралари ҳали ҳам жуда кам диверсификацияланган, яъни деярли барча захира олтин (18,6 миллиард доллар) ва чет эл валютаси (14,5 миллиард доллар) шаклида сақланмоқда. Ушбу муаммони АҚШ ғазначилик облигацияларини сотиб олиш йўли билан ҳал қилиш режалаштирилган.\nҚайд этилишича, олтин-валюта захиралари кетма-кет иккинчи ой камаймоқда. Сентябрь ойидаги захираларнинг камайишига олтин захираси сабаб бўлганди. Йил бошида олтин захираси 10,8 миллион унсияга тенг бўлган бўлса, октябрга келиб бу кўрсаткич 9,9 миллион унсияни ташкил қилмоқда.\nБу ойда мамлакат олтин-валюта захираларининг камайишига чет эл валютаси камайиши сабаб бўлди. Ҳозирда захирада 14,5 миллиард доллар борлиги қайд этилган. Бу кўрсаткич сентябрь ойида 15,4 миллиард долларни ташкил этган эди.\nМавзуга доир: Ўзбекистон август ойида 31,7 тонна олтин сотгани маълум бўлди\nЗахиралар, бошқа нарсалар қатори, мамлакатнинг «хавфсизлик ёстиғи» ҳисобланади. Улар ташқи таъсирларга қарши буфер сифатида зарур ҳисобланади.\nМаълум қилинишича, амалдаги захиралар 20 ойдан ортиқ импортни молиялаштириш учун етарли. Бу ривожланаётган мамлакатлар учун халқаро ташкилотлар томонидан тавсия этилган кўрсаткичдан анча кўпдир.\nАввалроқ Ўзбекистон жаҳон бозорида олтин нархининг ошишидан фойда кўргани, олтин захираси мамлакатга пандемия вақтида «жон сақлаш»га имкон бераётгани тўғрисида хабар берилганди.\nМавзуга доир: Ўзбекистонда жисмоний шахсларга қимматбаҳо ёмби ва тангаларни хорижга чекловларсиз олиб чиқиш ҳуқуқи берилди\n23:44, 27.09.2020 138145\n07:49, 03.10.2020 269078\n15:20, 07.10.2020 178528\n07:24 Бугун 850\n07:09 Бугун 1119\n06:54 Бугун 1109\n06:39 Бугун 1868\n22:42, 24.01.2021 129242\n20:37, 24.01.2021 86706\n19:33, 24.01.2021 70499


Олийгоҳга ҳужжат топшириш учун мактаб битирувчилари ID-карта олишлари керак. Қабул бошланганида навбатлар кўпайиб кетиши мумкин, шуни инобатга олиб ID-карта олишни охирги кунларгача тақаманг.\nҚарийб икки ҳафтадан сўнг мактабларда сўнгги қўнғироқ чалиниб, имтиҳонлардан кейин битирувчилар аттестат олади. Айнан аттестат ва паспорт (ёки ID-карта) олийгоҳга кириш учун ариза топширишда талаб этиладиган асосий ҳужжатлардир.\nБироқ ОТМларга қабул бошланишига оз вақт қолаётганига қарамай, 11-синф битирувчилари орасидан минглаб ёшлар аллақачон 16 ёшга тўлган бўлса-да, ҳали ID-карта олмаган.\nТаълим тизими масъулларининг билдиришича, қабулга яқин қолганда ID-карта олишга уриниш узун навбатларни юзага келтириши мумкин, шу боис ота-оналарга сўнгги кунларга қолдирмай, тезроқ фарзандларининг ID-карта олишини таъминлашлари тавсия этилади.\nБир неча ҳафта олдин Халқ таълими вазирлиги 16 ёшга тўлган мактаб битирувчиларининг 122 минг нафари (31 фоиз) ҳали ID-карта олмаганини маълум қилганди.\nID-карта олиш учун ички ишлар органларининг миграция ва фуқароликни расмийлаштириш бўлимларига мурожаат этиш лозим. 16 ёшга тўлган Ўзбекистон фуқароларига 10 йил муддатга бериладиган карта (паспорт) 1 иш куни давомида расмийлаштириб берилади. Хизмат учун БҲМнинг 89 фоизи (240 300 сўм) миқдорида давлат божи ундирилади.\nОлийгоҳга ҳужжат топширишда нафақат ID-карта, балки муддати ўтмаган биометрик паспортдан ҳам фойдаланиш мумкин. Эслатиб ўтамиз, 2021 йил 1 январдан 2011 йил намунасидаги (яшил) паспортларни бериш тўхтатилиб, ўрнига ID-карталар жорий этилган.